**

*THEOT Job in IES77*

Text taken from Accordance Module=Mahibere Hawariyat
Drafts 1-3 were prepared by the Addis Ababa Transcription Team, directed by Daniel Assefa; Draft 4, Ralph Lee

**Job 1:1** ወሀሎ አሐዱ ብእሲ በብሔረ አውስጢድ ዘስሙ ኢዮብ ወውእቱ ብእሲ ራትዕ ወንጹሕ ወጻድቅ ወፈራሄ እግዚአብሔር ወይትገሐሥ ምስለ ልቡ እምኵሉ ምግባር እኩይ።

**Job 1:2** ወቦቱ ሰብዓቱ ደቂቅ ወሠላስ አዋልድ።

**Job 1:3** ወእንስሳሁኒ ሰብዓ ምእት ወአባግዒሁኒ ሠላሳ ምእት ወአግማሊሁኒ ኀምስቱ ምእት ፅምደ አልሕምቲሁኒ ኀምስቱ ምእት ወአእዱጊሁኒ አእኑስ ኀምስቱ ምእት።

**Job 1:4** ወብዙኃን አግብርቲሁ ጥቀ ወዐቢይ ተግባሩ በዲበ ምድር ወውእቱሰ ብእሲ ኄር በብሔረ ጽባሕ በምሥራቀ ፀሓይ።

**Job 1:5** ወየሐውሩ ደቂቁ ወይትጋብኡ ኅቡረ ወይገብሩ ምሳሐ ኵሎ አሚረ ወይነሥኡ ሠላሰ አኃቲሆሙ ወይበልዓ ወይሰትያ ምስሌሆሙ።

**Job 1:6** ወተፈጺሞ መዋዕለ ግዝኦሙ ይፌንዎሙ ኢዮብ ቅድመ እግዚአብሔር ወያስተሰሪ ሎሙ ወይገይሥ በጽባሕ ወያበውእ መሥዋዕተ በእንቲኣሆሙ በኍልቆሙ።

**Job 1:7** ወአሐደ ላሕመ በእንተ ኀጢአተ ነፍሱ።

**Job 1:8** ወይብል ኢዮብ ለእመ ቦ ዘይኄልዩ ደቂቅየ እኩየ ላዕለ እግዚአብሔር ወከመ ዝ ይገብር ኢዮብ በኵሉ መዋዕለ ሕይወቱ።

**Job 1:9** ወእምድኅረ ይእቲ ዕለት መጽኡ መላእክተ እግዚአብሔር ወመጽአ ሰይጣንኒ ምስሌሆሙ ወቆመ በመካኑ።

**Job 1:10** ወይቤሎ እግዚአብሔር ለሰይጣን እምአይቴ መጻእከ ወተሰጥዎ ሰይጣን ለእግዚአብሔር ወይቤሎ ዖድክዋ ለኵላ ምድር ወአንሶሰውኩ ታሕተ ሰማይ ወመጻእኩ።

**Job 1:11** ወይቤሎ እግዚአብሔር ለሰይጣን ዑቅኬ አልቦ ዘትኄሊ ላዕለ ቍልዔየ ኢዮብ እስመ አልቦ ዘከማሁ በዲበ ምድር ብእሲ ንጹሕ ወጻድቅ ወፈራሄ እግዚአብሔር ወይትገሐሥ ምስለ ልቡ እምኵሉ ምግባር እኩይ።

**Job 1:12** ወተሰጥወ ሰይጣን ቅድመ እግዚአብሔር ወይቤ ቦኑ በከንቱ ያመልኮ ኢዮብ ለእግዚአብሔር ወኵሉ ዘዐውዱሂ ወባረከ ተግባረ እደዊሁ ወአብዛኅከ እንስሳሁ በዲበ ምድር አኮኑ አንተ መላእከ ሎቱ እምውስጡ ወእምአፍኣሁ ቤቶ።

**Job 1:13** ወባሕቱ ፈኑ እዴከ ወግስስ ኵሉ ዘቦ ዳእሙ እምውስተ ገጽከ ኢባረከከ።

**Job 1:14** ወእምዝ ይቤሎ እግዚአብሔር ለሰይጣን ናሁኬ ኵሎ ዘቦ መጠውኩከ ውስተ እዴከ ዳእሙ ኪያሁ ኢትግስስ ወወፅአ ሰይጣን እምኀበ እግዚአብሔር እንዘ ይትፌሣሕ።

**Job 1:15** ወሀለዉ እስከ ይእቲ ዕለት ደቂቁ ወአዋልዲሁ ለኢዮብ ይበልዑ ወይሰትዩ በቤተ እኁሆሙ ዘይልህቅ።

**Job 1:16** ወመጽአ ዘይዜንዎ ለኢዮብ ወይቤሎ ፅምደ አልሕምቲከ እንዘ የሐርሱ ወአእዱጊከኒ አእኑስ እንዘ ይትረዐያ ጥቃሆሙ።

**Job 1:17** መጽኡ እለ ይፄውዉ ወማህረክዎሙ ወቀተሉ ደቀከ በመጥባሕት ወአነ ባሕቲትየ ድኅንኩ ወመጻእኩ አዜኑከ።

**Job 1:18** ወእንዘ ዘንተ ይዜንዎ ውእቱ ለኢዮብ መጽአ ካልእ ዘይዜንዎ ወይቤሎ ለኢዮብ እሳት ወድቀት እምሰማይ ወአውዐየት አባግዒከ ወበልዐቶሙ ለኖሎትከሂ ኅቡረ ወአነ ባሕቲትየ ድኅንኩ ወመጻእኩ እዜኑከ።

**Job 1:19** ወእንዘ ዘንተ ይዜንዎ ለኢዮብ ውእቱ መጽአ ሣልስ ዘይዜንዎ ለኢዮብ ወይቤሎ መስተጽዕናነ አፍራስ ወሠላስቱ ሠራዊት ብዙኃን ዐገቱ ወማህረኩ አግማሊከ ወአልሕምቲከ ወቀተሉ ደቀከ በመጥባሕት ወአነ ባሕቲትየ ድኅንኩ ወመጻእኩ እዜኑከ።

**Job 1:20** ወእንዘ ዘንተ ይነግሮ መጽአ ራብዕ ዘይዜንዎ ወይቤሎ ለኢዮብ ደቂቅከሰ ወአዋልዲከ እንዘ ይበልዑ ወይሰትዩ በቤተ እኁሆሙ ዘይልህቅ ግብተ መጽአ ዐቢይ ነፋስ እምገዳም ወጐድኦ ለቤት እንተ አርባዕቱ መዓዛኒሁ።

**Job 1:21** ወወድቀ ቤት ዲበ ደቂቅከ ወአዋልዲከ ወሞቱ ወአነ ባሕቲትየ ድኅንኩ ወመጻእኩ እዜኑከ።

**Job 1:22** ወእምዝ ሶበ ሰምዐ ኢዮብ ዘንተ ነገረ ተንሥአ ኢዮብ ወሠጠጠ አልባሲሁ ወላጸየ ሥዕርተ ርእሱ ወወድቀ ዲበ ምድር ወሰገደ።

**Job 1:23** ወይቤሎ ዕራቅየ ወፃእኩ እምከርሠ እምየ ወዕራቅየ እገብእ ውስተ ምድር እግዚአብሔር ወሀበ ወእግዚአብሔር ነሥአ ወኮነ ከመ እግዚአብሔር ፈቀደ ወባሕቱ ይኩን ቡሩከ ስሙ ለእግዚአብሔር።

**Job 1:24** ወበኵሉ ዝ ነገር ዘረከቦ አልቦ ዘአበሰ ኢዮብ በቅድመ እግዚአብሔር ወኢወሀበ እበደ እግዚአብሔር።

**Job 2:1** ወእምዝ እምድኅረ ይእቲ ዕለት መጽኡ መላእክተ እግዚአብሔር ወቆሙ ቅድመ እግዚአብሔር ወመጽአ ሰይጣንኒ ምስሌሆሙ ወቆመ ቅድሜሁ።

**Job 2:2** ወይቤሎ እግዚአብሔር ለሰይጣን እምአይቴ መጻእክ አንተ ወይቤ ሰይጣን ሶቤሃ ቅድመ እግዚአብሔር ሖርኩ መትሕተ ሰማይ ወአንሶሰውኩ ኵለሄ ወመጻእኩ።

**Job 2:3** ወይቤሎ እግዚአብሔር ለሰይጣን ዑቅኬ ከመ ዝ ኢተኀሊ ላዕለ ቍልዔየ ኢዮብ እስመ አልቦ ዘከማሁ በዲበ ምድር ብእሲ የዋህ ወጻድቅ ወኄር ወንጹሕ ወፈራሄ እግዚአብሔር ወይትገሐሥ ምስለ ልቡ እምኵሎ ምግባር ሕሡም ወዓዲ የዋህ ወአንተሰ ትቤ ታህጐሎ ንዋዮ በከንቱ።

**Job 2:4** ወተሰጥዎ ሰይጣን ለእግዚአብሔር ወይቤ ማእስ ቤዛ ማእስ ኵሎ ዘአጥረየ ይሁብ ሰብእ ቤዛ ነፍሱ።

**Job 2:5** ወባሕቱ ፈኑ እዴከ ወግስስ አዕፅምቲሁ ወሥጋሁ ዳእሙ እመ ውስተ ገጽከ ኢባረከከ።

**Job 2:6** ወይቤሎ እግዚአብሔር ለሰይጣን ናሁ መጠውኩከ ውስተ እዴከ ሥጋሁ ወአዕፅምቲሁ ወዳእሙ ነፍሶ ዑቅ።

**Job 2:7** ወወፅአ ሰይጣን እምቅድመ እግዚአብሔር እንዘ ይትፌሣሕ ወአኀዞ ለኢዮብ ዝልጋሴ እኩይ እምእግሩ እስከ ርእሱ።

**Job 2:8** ወነሥአ ገልዐ ወአኀዘ ይሕክከ ቍስሎ ወነበረ አፍኣ እምሀገር ወሰከበ ውስተ መሬት ወሐመድ።

**Job 2:9** ወኀሊፎ ብዙኅ መዋዕል ትቤሎ ብእሲቱ ለኢዮብ እስከ ማእዜኑ ትትዔገሥ በየውሀት ባርኮ ለእግዚአብሔር ወሙት ትብልኑ ዓዲ እጸንሖ ለእግዚአብሔር ኅዳጠ መዋዕለ ወዓዲ እትዔገሥ ወእሴፎ ሕይወትየ ዘትካት።

**Job 2:10** ወናሁ ማሰነ ዝክርከ እምድር ደቂቅየኒ ወአዋልድየኒ ሞቱ ከርሠ ዚኣየ ሐመ በሕማመ ማሕምም ሠራሕኩ ወጻመውኩ በከንቱ።

**Job 2:11** ወአንተሂ ትነብር ውስተ መግል ወዕፄያት ወኵሎ ሌሊተ ታንዖርር ወአነሂ ኣዐውድ ወእተሃል ወኣሐውር እምብሔረ ወእምቤት ቤተ ወእጸንሕ እምነግህ እስከ የዐርብ ፀሓይ ከመ ኣዕርፍ እምጻማየ ወእምሕማምየ ዘላዕሌየ ወባሕቱ ይእዜ ንብብ ቃለ ላዕለ እግዚአብሔር ወሙት።

**Job 2:12** ወነጸራ ኢዮብ ወይቤላ ከመ አሐቲኑ እምአብዳት አንስት ተናገርኪ ሠናይተ ነሣእነ እምእደ እግዚአብሔር ወእኪተሰ ኢንትዔገሥኑ እንከ ወበዝ ኵሉ ዘረከቦ አልቦ ዘአበሰ ኢዮብ ላዕለ እግዚአብሔር።

**Job 2:13** ወሰሚዖሙ ሠለስቱ አዕርክቲሁ ኵሎ እኩየ ዘረከቦ ለኢዮብ መጽኡ ኀቤሁ እምብሔሮሙ ወእሉ እሙንቱ ኤልፋዝ ቴሜናዊ ወበልዳዶስ አውኬናይ መስፍን ወሳፍር አሜናዊ ንጉሥ መጽኡ ኀቤሁ ኅቡረ ከመ የሐውጽዎ ወይናዝዝዎ።

**Job 2:14** ወርአይዎ እምርሑቅ ወኢያእመርዎ ወዐውየዉ በዐቢይ ቃል ወጸርሑ ወበከዩ ወሠጠጡ አልባሲሆሙ ወወደዩ ሐመደ ዲበ ርእሶሙ።

**Job 2:15** ወነበሩ ሰቡዐ መዋዕለ ወሰቡዐ ለያልየ ወአልቦ ዘነበቦ እምኔሆሙ እስመ ርእዩ መቅሥፍቶ ዐቢይ ጥቀ ወጽኑዐ ፈድፋደ።

**Job 3:1** ወእምድኅረ ዝ ከሠተ ኢዮብ አፉሁ ወረገማ ለዕለት እንተ ባቲ ተወልደ።

**Job 3:2** ወይቤ ለትጥፋእ ይእቲ ዕለት እንተ ባቲ ተወለድኩ ወሌሊታኒ እንተ ባቲ ይቤሉ ተባዕት ውእቱ።

**Job 3:3** ለትጽልም ይእቲ ዕለት ወኢይትኀሠሣ እግዚአብሔር በላዕሉ ወኢይምጻእ ብርሃን ውስቴታ።

**Job 3:4** ወይርከባ ጽልመት ወይድፍና ጽላሎተ ሞት ወይምጽኣ ቆባር ርግምተ ለትኩን ይእቲ ዕለት።

**Job 3:5** ወይምጽኣ ጽልመት ለይእቲ ሌሊት ወኢተሀሉ ውስተ መዋዕለ ዓመት ወኢትትኈለቊ ውስተ መዋዕለ አውራኅ።

**Job 3:6** ወለይእቲ ዕለት ጻዕር ለይርከባ ወኢይምጻእ ውስቴታ ፍሥሓ ወሐሤት።

**Job 3:7** ዳእሙ ይርግማ ዘረገማ ለይእቲ ዕለት ዘሀለዎ ይምትሮ ለዐቢይ አንበሪ።

**Job 3:8** ለይጽልሙ ከዋክብቲሃ ለይእቲ ሌሊት ወይንበሩ ኀበ ኢይሬእዩ ብርሃነ።

**Job 3:9** እስመ ኢዐጸዉ አንቀጸ ከርሣ ለእምየ ወኢይርእዩ ቤዘ እንዘ ይሠርቅ ዘኢያእተቱ ሕማመ እምአዕይንትየ።

**Job 3:10** ለምንት በውስተ ከርሥ ኢሞትኩ ወወፂእየኒ እምከርሥ ዘኢተሀጐልኩ ሶቤሃ።

**Job 3:11** ለምንት ጸንዐ ብረክየ ወለምንት ተሐፀንኩ በጥብ።

**Job 3:12** ሶበ ሰከብኩ አሜሃ ይእዜ እምአርመምኩ ወሶበሂ ኖምኩ አሜሃ እምአዕረፍኩ ይእዜ።

**Job 3:13** ምስለ ነገሥት እለ መከሩ እኩየ በዲበ ምድር ወኰነኑ በመጥባሕት።

**Job 3:14** አው ምስለ መላእክት ወአብዕልት እለ አብዝኅዎ ለወርቅ ወመልኡ አብያቲሆሙ ብሩረ።

**Job 3:15** ወሶበኒ ኮንኩ ከመ ፃእፃእ ዘአድኀፀቶ ማሕፀነ እሙ።

**Job 3:16** ህየ ኃጥኣን የኀድጉ ድንጋፄ ወይውዕዩ በመቅሠፍተ መዓቱ።

**Job 3:17** ወህየ የዐርፉ እለሂ ተዕፅሩ በሥጋሆሙ ኅቡረ እምፍጥረተ ዓለም።

**Job 3:18** ህየ ሀለዉ ንኡሳን ወዐቢያን ሕፃናትሂ እለ ኢርእዩ ብርሃነ ወኢሰምዑ ድምፀ ዘያንሶሱ ህየ ሀለዉ ገብርሂ ዘአድለወ ለእግዚኡ ህየ ሀለወ።

**Job 3:19** ለምንት ወሀብኮሙ ብርሃነ ለምሩራን ወሕይወተ ለጽዑራነ ነፍስ።

**Job 3:20** እለ ይትሜነይዎ ለሞት ወኢይረክብዎ ወይፈርህዎ ከመ መድፍን ወይትፌሥሑ ለእመ አድምዕዎ ዕረፍቱ ለሰብእ ሞት ወዐጸዎ እግዚአብሔር እምአፉሁ።

**Job 3:21** ወእምድኅረ ማእረርየ ረከበተኒ መቅሠፍትየ።

**Job 3:22** እበኪ በእንተ ግሩም ዘረከበኒ ወፍርሀት እንተ ኢተሐዘብኩ ረከበተኒ ወእንተ ኢኀለይኩ ተዳደቀተኒ።

**Job 3:23** ኢያርመምኩ ወኢያዕረፍኩ ወኢድኅንኩ ወበጽሐኒ መቅሠፍት ወመንሱት።

**Job 4:1** ወእደ ተናገረ ኤልፋዝ ቴሜናዊ ተሠጥወ።

**Job 4:2** ወይቤ ኢታብዝኅ ነቢበ እንዘ አንተ በፃማ አብዝኆ ነገር ምንት ይበቊዐከ።

**Job 4:3** አንተ ዘእምገሠጽኮሙ ለብዙኃን ወእምናዘዝከ እደወ ድኩማነ።

**Job 4:4** ወእምአንሣእኮሙ በነገርከ ለድዉያን ወእምአጽናዕከ ብርከ ስኡናን።

**Job 4:5** ወይእዜሰ እስመ መጽአከ ሕማም ወገሰሰከ ለከ ለሊከ ተአንብዝ ገባእከ እንከ።

**Job 4:6** ቀዳሚሁ አኮኑ እበድ ውእቱ ፍርሀትከ ወተስፋከ ወእኩይ ፍኖትከ።

**Job 4:7** ተዘከር ከመ አልቦ ንጽሕ ዘተሀጕለ ወኢይጠፍኡ ጻድቃን ወኢይሤረዉ።

**Job 4:8** ወበከመሰ ርኢነ እለ የሐርስዎ ለኀጢአት ወይዘርዕዎ የአርሩ መቅሠፍት ሎሙ።

**Job 4:9** ወይትሀጐል በትእዛዘ እግዚአብሔር ወይማስኑ በመቅሠፍተ መዓቱ።

**Job 4:10** ጣሕረ አንበሳ ወንቃወ አንበሳዊት ወግርማ አክይስት ጠፍአ።

**Job 4:11** ወስኳእትኒ ኀልቀ ኀጢኦ ዘይበልዕ ወዕጕለ አናብስት ተኀለቁ በበይናቲሆሙ።

**Job 4:12** ሶበሰ አሐተ ጽድቀ ገበርከ አንተ ዝ ኵሉ እምኢረከበከ በኀቤየ ነገር ይትነሣእ ወትሰምዕ እዝንየ ቃለ እምኔሁ ቀዳሚሁኒ ኢየአምኖ ለዘነገረኒ።

**Job 4:13** ግርማ ሌሊት ወመጽአሞ ይመጽኦ ለሰብእ ግብተ።

**Job 4:14** ፍርሀት ደፈነኒ ድንጋፄ ወረዓድ አኀዘኒ ወበሕቁ አንቀልቀላ አዕፅምትየ።

**Job 4:15** ወኀለፈት ነፍስየ እምገጽየ ወአንሠጠጠኒ ሥዕርተ ርእስየ ወሥጋየ።

**Job 4:16** ተንሣእኩ ወኢያእመርኩከ ነጸርኩከ ወኢጠየቁከ ወአልብከ ራዕይ ቅድመ አዕይንትየ ዳእሙ ጽላሎተከ እሬኢ ወቃለከ እሰምዕ።

**Job 4:17** ወባሕቱ አይኑ ውስተ መዋቲ ዘይነጽሕ በቅድመ እግዚአብሔር ወአይኑ ሰብእ ዘይጸድቅ በምግባሩ።

**Job 4:18** ለላእካኒሁ ጥቀ ኢይትአመኖሙ ወለመላእክቲሁኒ ፅዑበ ይትሔዘቦሙ።

**Job 4:19** ወለእለ ይነብሩ ውስተ አብያተ መሬት ወንሕነኒ እምውስተ አሐዱ ጽቡር ወይረክቦሙ ብልዐተ ዕፄ ወኢይኄልዩ እምነግህ እስከ ሠርክ።

**Job 4:20** ወኢይኄልዉ እምነግህ እስከ ሠርክ እስመ ስእኑ አድኅኖ ወረዲአ ርእሶሙ ተሀጕሉ።

**Job 4:21** ወነፍኆሙ ነፋስ ወየብሱ ወይትሀጐሉ እስመ አልቦሙ ጥበብ።

**Job 5:1** ጸውዕ እስኩ እመ ቦ ዘያወሥአከ ወእመ ቦ እመላእክቲሁ ቅዱሳን ዘትሬኢ።

**Job 5:2** እስመ ለእቡድ ይቀትሎ መዓት ወእቡድኒ ይመውት በቅንአት።

**Job 5:3** አንሰ ርኢኩ ብቁለ ሥርዎሙ ለአብዳን ወበጊዜሃ ጠፍአት ንብረቶሙ ወወፅኡ እምሕይወቶሙ።

**Job 5:4** ለውሉዶሙኒ ይኰርዕዎሙ በውስተ አናቅጽ ወያመነዝዝዎሙ ወአልቦ ዘያድኅኖሙ።

**Job 5:5** ዘእሙንቱ ዘገቡ ጻድቃን ይበልዑ ሎሙሰ ትጸብኦሙ እኪት ወይትመሰው ኀይሎሙ።

**Job 5:6** እስመ አኮ እምድር ዘይወፅእ ፃማ ወአኮ እምውስተ አድባር ዘይበቊል ሕማም።

**Job 5:7** ሰብእሰ ይትወለድ ለሥራሕ ወዕጕለ አዕዋፍ ያሌዕሉ ዖፈ።

**Job 5:8** ወባሕቱ ለእግዚአብሔር እስእሎ ወእጼውዖ ለእግዚአ ኵሉ ዘገብረ ዐቢያተ ዘአልቦ ኍልቊ ክቡራተ ወመንክራተ ዘአልቦ አሠር።

**Job 5:9** ወገብረ መንክራተ ዘአልቦ ኍልቊ።

**Job 5:10** ዘይሁብ ዝናመ ላዕለ ምድር ወይፌኑ ማየ መትሕተ ሰማይ።

**Job 5:11** ዘያሌዕሎሙ ለትሑታን ወያነሥኦሙ ለግዱፋን።

**Job 5:12** ወይመይጥ ምክሮሙ ለእለ በጉሕሉት ወኢይገብሩ ርትዐ እደዊሆሙ።

**Job 5:13** ዘይእኅዞሙ በምክሮሙ ለጠቢባን ወያጠፍአ ኅሊናሆሙ ለእለ ይጸፍርዋ ለምክር።

**Job 5:14** መዓልተ ይትራከቦሙ ጽልመት ወያረመስሱ ቀትረ ከመ ዕዉር ወከመ ሌሊት ወይትሀጐሉ ውስተ ቀትል።

**Job 5:15** ወያመሥጥ ድኩም እምእደ እስመ ኀያል ለፅቡስሂቦ ተስፋ ወይትፈጸም አፉሁ ለዐማፂ።

**Job 5:16** ወባሕቱ ብፁዕ ብእሲ ዘእግዚአብሔር ገሠጾ ወኢታስተጽሕብ ተግሣጸ እግዚአብሔር።

**Job 5:17** እስመ ውእቱ ይቈስል ወካዕበ ይፌውስ ይቀሥፍሂ ወይሣሀል እዴሁ።

**Job 5:18** ስድሰ ያድኅነከ እመንሱት ወበሳብዕሰ ኢትገስስከ እኪት።

**Job 5:19** እምነ ረኃብ ያድኅነከ እሞት ወበውስተ ጸብእኒ እምእደ ኲናት ያነግፈከ።

**Job 5:20** ወይሤውረከ እመቅሠፍተ ልሳን ወኢትፈርህ እምእኪት እንተ ትመጽእ።

**Job 5:21** ወትሥሕቆሙ ለኃጥኣን ወለዐማፅያን ወኢትፈርህ እምአራዊተ ኅለት ወይሰነዐዉከ አራዊተ ገዳም።

**Job 5:22** ወሶቤሃ ተአምር ከመ ዳኅን ቤትከ ወአልቦ ዘይትነከይ እምንብረትከ።

**Job 5:23** ወትጤቅ ከመ ብዙኅ ዘርዕከ ወደቂቀከኒ ከመ ሣዕረ ፂኦት ሥሙር።

**Job 5:24** ወተአቱ ውስተ መቃብሪከ ከመ እክለ ማእረር ሥሙር ወከመ ክምር ዘኵሎ ጊዜ ይነሥኡ እምኔሁ።

**Job 5:25** ናሁ ዝ አሠር ዘአቅጻዕነ ወዝንቱ ዘሰማዕነ ወአንተ ባሕቱ አእምር ዘገበርከ።

**Job 6:1** ወእደ ተናገረ ኢዮብ ተሠጥወ ከመ ዝ ወይቤ።

**Job 6:2** ሶበ አሐዱ እምኔክሙ ይደልዋ ለመቅሠፍትየ ወይነሥኣ ኅቡረ በመዳልው ለሕማምየ እስመ ይከብድ እምኆፃ ባሕር።

**Job 6:3** ወባሕቱ ሐሰተ ይመስል ነገርየ ዘእሙን ወናሁ አሕፃሁ ለእግዚአብሔር ላዕለ ሥጋየ ወሕምዙ ይሰርበኒ ደምየ ወሶበ አእኅዝ እንብብ ይደጕጸኒ ሥጋየ።

**Job 6:4** ቦኑ ለከንቱ ይነቁ ሐለስትዮ በውስተ ሐመልማል አኮኑ የኀሥሥ ዘይበልዕ ወይነቁኑ ላሕም እንዘ ይበልዕ ውስተ ጎል ወይቀምሕ።

**Job 6:5** አው ይትበላዕኑ እክል ዘእንበለ ጼው ወቦኑ ጣዕም ለሐረፈ ሐምል ዘይሰመይ ህጥሜ ወቦኑ ጣዕም ለነገረ ከንቱ።

**Job 6:6** ኢይክል አዕርፎ ነፍስየ ወእሬኢ ንስሐተ ሥጋየ ከመ ብኅባኄ አንበሳ።

**Job 6:7** ሶበ ይመጽአኒ ጸሎት ወይሁበኒ እግዚአብሔር ተስፋየ።

**Job 6:8** ወአኀዘ እግዚአብሔር ወፈጸመ ወቀተለኒ ለዝሉፉ።

**Job 6:9** ሶበ ተሐንጸ ዝኅርየ ወእትመያየጥ ውስተ አረፋቲሁ ወኢይምህክ እስመ ኢሐሰውኩ ቃለ አምላኪየ ቅዱስ።

**Job 6:10** ምንትኑ ኀይልየ ከመ እትዐገሥ ወምንትኑ መዋዕልየ ከመ ታስተአዝዝ ነፍስየ።

**Job 6:11** ወቦኑ ዘብርት ሥጋየ ወሚመ ኀይለ እብንኑ ኀይልየ።

**Job 6:12** አኮኑ ቦቱ ተወከልኩ ወለምንት ርሕቀ እምኔየ ረድኤቱ።

**Job 6:13** ወተሀየየኒ ሣህሉ ወኢነጸረኒ እግዚአብሔር ወኢሐወጸኒ በሣህሉ።

**Job 6:14** አዝማድየኒ ኢያእመሩኒ ከመ ውሒዝ ዘነጽፈ ወከመ ማዕበል ዘኀለፈ እልክቱ እለ ይፈርሁኒ እሙንቱ ይሠሕቁኒ።

**Job 6:15** ከመ በረድ ወከመ አስሐትያ ዘጠግዐ ወእምዝ ተመስወ መዊቆ ወኢተዐውቀ ኀበ ነበረ።

**Job 6:16** ከማሁ አነሂ ወፃእኩ እምኵሉ ወተሀጐልኩ ወወፃእኩ እምቤትየ።

**Job 6:17** ተአምሩ ግዕዞሙ ለቴሜኖን ወእከዮሙ ለሳባን ወተዐውሮቶሙ።

**Job 6:18** ወርቱዕሰ ይትኀፈሩ እለ ይትዌከሉ በንዋዮሙ ወበአብያቲሆሙ።

**Job 6:19** ከመ አንትሙ መጻእክሙ ዘእንበለ ምሕረት ወርእየክሙ ቊስልየ ኢፈራህክሙ በእንተ ምንት።

**Job 6:20** ቦኑ ዘሰአልኩክሙ ወሚመ ኀይለ ዚኣክሙ ተመነይኩ ከመ ታድኅኑኒ እምፀርየ ወታንግፉኒ እምእደ ዘይትኄየለኒ።

**Job 6:21** መሀሩኒ መሀሩኒ ወአነ አጽምዐክሙ ወእመ ቦ ዘስሕትኩ አጠይቁኒ እስመ ሐሰተ ይመስል ነገርየ ዘእሙን።

**Job 6:22** ወአኮ በኀቤክሙ ዘእስእል ኀይለ ወኑዛዜ ነገርክሙኒ ኢያስሕተኒ ወኢይሔውዘኒ ሣዕሣዐ ቃልቅክሙ እስመ ሥሕቅሙ ላዕለ ዐርክክሙ ወተሣለቅክሙ ላዕለ ዕጓለ ማውታ።

**Job 6:23** ይእዜኒ ነጺርየ ገጸከኑ እንዘ ኢይሔስወክሙ ንበሩ ዳእሙ ኢተዐምፁ ወበጽድቅ ካዕበ ተናገሩ።

**Job 6:24** እስመ አልቦ ቃለ ዐመፃ ውስተ ልሳንየ ወጥበበ ይነብብ ጕርዔየ።

**Job 7:1** ቀዳሚሁ አኮኑ ጽላሎት ውእቱ ሕይወት ለዕጓለ እመ ሕያው በዲበ ምድር ወንብረቱ ከመ ሀሳብ ዘለለ ዕለቱ።

**Job 7:2** ወእመ አኮ ከመ ገብር ዘያደሉ ለእግዚኡ ወያጸምዕ ጸሎቶ አው ከመ ገባኢ ዘይሴፎ ዐስቦ።

**Job 7:3** ከማሁ አነሂ ተዐገሥኩ አውራኀ ከንቱ ወሌሊተኒ ተውህበኒ ሊተ ጻዕር።

**Job 7:4** እመ ኖምኩ እብል ማእዜ ይጸብሕ ሊተ እንጋ ወእመ ነቃሕኩ ካዕበ እብል ማእዜ ይመሲ።

**Job 7:5** ጸገብኩ ሕማመ እምነግህ እስከ ሠርክ ወበኍበኈ ሥጋየ በዕፄያት ወመግል ወኀለቁ እንዘ አሐክክ ጸውበ ወእንጳንጴ ወሐመደ ኮንኩ።

**Job 7:6** ወቀላለ ኮነት ሕይወትየ ከመ ነገረ ዘየአንም ወተሀጐልኩ በተሰፍዎ ከንቱ።

**Job 7:7** ተዘከር ከመ ነፍስ ውእቱ ሕይወትየ ወኢትገብእ እንከ ትርአይ ዐይንየ ሠናይተ።

**Job 7:8** ወኢይሬኢ ዐይነ ዘይሬእየኒ ወእመኒ ነጸረኒ ኢይሄሎ እንከ።

**Job 7:9** ከመ ደመና ዘተነጽሐ እምሰማይ እስመ እምከመ ወረደ ሰብአ ውስተ መቃብር ኢየዐርግ እንከ።

**Job 7:10** ወኢይገብእ ውስተ ቤት ወኢየአምር እንከ ብሔሮ።

**Job 7:11** ወበእንተ ዝንቱ አነሂ ኢይምህከ አፉየ ወእነብብ ጻዕረ መንፈስየ ወእከሥት ምረረ ነፍስየ ዘላዕሌየ ከመ ወባሕር ኮነ አንብዕየ።

**Job 7:12** ባሕርኑ አው ቀላይ እስመ አዘዝከ ዐቃቤ ላዕሌየ።

**Job 7:13** ወእቤ ዐራትየኑ እንጋ ይናዝዘኒ ወያልህየኒሁ እንጋ ምስካብየ።

**Job 7:14** ወትጌርመኒ በሕልም ወታደነግፀኒ በራእይ።

**Job 7:15** ወኮነ ሥሉጠ በነፍስየ ወበመንፈስየ ወአሞቶን ለአዕይንትየ ቦኑ ለዓለም አሐዩ ከመ እትዐገሥ ርሕቀ እምኔየ ወከንቱ ውእቱ ሕይወትየ።

**Job 7:16** ምንት ውእቱ ሰብአ ከመ ታዕብዮ ወከመ ተሐውጽ ልቦ።

**Job 7:17** አው ከመ ትፍትኖ እስከ ይበጽሕ ኀቤከ አው ከመ ትኰንኖ በውስተ ዐራቱ።

**Job 7:18** እስከ ማእዜኑ ኢታስሕተኒ እስከ እውኅጥ ምራቅየ እንዘ የሐንቀኒ።

**Job 7:19** ወአነሂ አበስኩ አነ ምንተ እንከ እክል ገቢረ ለከ ኦ ዘተአምር ልበ ዕጓለ እመሕያው ለምንት ረሰይከኒ ለመቅሠፍት ለከ ወለምንት ፈጠርከኒ በአምሳሊከ አነሁ ዳእሙ ከበድኩከ።

**Job 7:20** ወለምንት ኢገበርከ በዘይትረሳዕ ኀጢአትየ ወበዘይነጽሕ ጌጋይየ ወይእዜሰ እወርድ ውስተ ምድር ኀበ ኢይነቅሕ እንከ።

**Job 8:1** ወእደ ተናገረ በልዳዶስ አውኬናዊ ተሰጥወ ወይቤ።

**Job 8:2** እስከ ማእዜኑ ትነብብ ከመ ዝ መንፈሰ ነቢብኑ ውስተ አፉከ።

**Job 8:3** ቦኑ እግዚአብሔር ይኴንን በዐመፃ ወፈጣሬ ኵሉ የሀውኮኑ ለጻድቅ።

**Job 8:4** እመሰኬ አበሱ ደቂቅከ ቅድሜሁ ፈነወ በእንተ ኀጢአቶሙ::

**Job 8:5** ወአንተሰ ጊሥ ኀበ እግዚአብሔር ወጸሊ።

**Job 8:6** ለእመ ጻድቅ አንተ ወንጹሕ ይሰምዐከ ፍጡነ ስእለተከ ወየዐሥየከ ፍዳ ጽድቅከ።

**Job 8:7** ወእመ ውኁድ ቀዳሚትከ አልቦ ኊልቊ ለደኃሪትከ።

**Job 8:8** ከመ ዝ ይብል ኢዮብ ይትከሀለኒኑ እዕርግ ሰማየ ወእስርቅ መዛግብቲሁ ወእመቀ ምድር ከማሁ ተሰአሎሙ ለቀደምተ ዓለም ወሕትቶሙ ለአበው በበ ሕዘቢሆሙ።

**Job 8:9** ሣሬት ንሕነ ወኢነአምር ወጽላሎት ውእቱ ሕይወትነ ዲበ ምድር።

**Job 8:10** ወእሙንቱ ይሜህሩከ ወይነግሩከ ወያወፅኡ ለከ ነገረ እምልቦሙ።

**Job 8:11** ይበቊልኑ ሣዕር ዘእንበለ ማይ ወይልህቅኑ ሐመልማል ዘእንበለ ይስቅይዎ።

**Job 8:12** ወኵሉ ሣዕር ዘኢይሰቲ ማየ ይየብሰ ዘእንበለ ይግምድዎ።

**Job 8:13** ከማሁ ደኃሪቶሙ ለኵሎሙ እለ ይረስዕዎ ለእግዚአብሔር ወትጠፍእ ተስፋሆሙ ለኃጥኣን።

**Job 8:14** ወምዝቡር ውእቱ ወሣሬት ይከውን ማኅደሮ።

**Job 8:15** ወእመሂ አጽንዖ ለቤቱ ኢይቀውም ዘወጠነሂ ኢይፌጽም።

**Job 8:16** ወስሕቡብ ውእቱ ቤቱ በታሕተ ፀሓይ ወውስተ ገነቱ ልምላሜሁ ይየብሰ።

**Job 8:17** ወበእከዩሂ የኀልቅ ኀይሉ ወማእከለ ጾላእት ይበይት ወውስተ ሐዝሐዝ የሐዩ።

**Job 8:18** ወእመሰ ውኅጦ ምድር ወሐሰዎ ኢርኢኩ ዘከመ ዝ እስመ ከማሁ ይትገፈትዑ ረሲዓን።

**Job 8:19** ወካልእ ይበቊል እምድር።

**Job 8:20** እግዚአብሔርሰ ኢይገድፎ ለየዋህ ወኢያጸንዕ እደ እኩያን ወኢይትሜጦ መባእ ኃጥኣን።

**Job 8:21** አፈ ራትዓን ይመልእ ሠሐቀ ወየአምና ከናፍሪሆሙ።

**Job 8:22** ወጸላእቶሙኒ ይለብሱ ኀፍረተ ወይጠፍእ ቤተ ኃጥኣን።

**Job 9:1** ወእደ ተናገረ ኢዮብ ተሰጥወ ወይቤ።

**Job 9:2** አማን አአምር ከመ ከመ ዝ ውእቱ ወእፎ ይከውን ጻድቅ ንጹሐ በቅድመ እግዚአብሔር።

**Job 9:3** ወእመሂ ፈቀደ ይትዋሣእ ኢይሰጠዎ አሐተ ቃለ እምእልፍ።

**Job 9:4** ጠቢበ ምክር ውእቱ ወዐቢየ ኀይል መኑ ውእቱ እኩየ ከዊኖ ዘቆመ ቅድሜሁ።

**Job 9:5** ዘያንቀለቅሎሙ ለአድባር ወኢይሬእይዎ ወይገፈትዖሙ በመዓቱ።

**Job 9:6** ወያድለቀልቃ ለምድር እመሠረታቲሃ።

**Job 9:7** ወለሰማይ የሀውኮን ለአዕማዲሃ ወያጸልሞሙ ለከዋክብቲሃ።

**Job 9:8** ዘየሐውር መልዕልተ ባሕር ከመ ዲበ ምድር ወሰፍሖ ለሰማይ ባሕቲቱ።

**Job 9:9** ዘይብላ ለወርኅ ኢትሥርቂ ወገጸ ከዋክብት የኀትም ዘገብሮ ለትርያ ወአስተጋብኦ ወለደብርንሂ ወይኌልቆሙ ለከዋክብተ ጽባሕ።

**Job 9:10** ዘይገብር ብዙኀ ወያስተጋብእ ወይሬኢ ወይኌልቆሙ ለአሕዛብ ዘገብረ ዐቢያተ ዘአልቦ ኍልቍ።

**Job 9:11** እመኒ ተዐደወኒ ኢይሬእዮ እመኒ ኀለፈ ኢየአምሮ።

**Job 9:12** ወእመኒ አእተተ ውእቱ መኑ ያገብእ ወመኑ ዘይብሎ ምንተ ገበርከ።

**Job 9:13** ወውእቱ እግዚአብሔር ኢተመይጠ እመቅሠፍትየ ወእምኔሁ ተቀጽዑ አናብርት ዘመትሕተ ሰማይ።

**Job 9:14** ወእፎኬ ይሰምዐኒ ቃልየ ወይፌክሮ።

**Job 9:15** ወእመኒ ጸዋዕኩ በጽድቅ ወኢሰምዐኒ እስእል ፍትሐ ዚኣሁ።

**Job 9:16** እመኒ ጸዋዕኩ በጽድቅ ወአውሥአኒ ኢየአምን ከመ ሰምዐኒ።

**Job 9:17** ዐውሎሁ ይቀጠቅጠኒ ወብዙኅ አቊሰለኒ በከንቱ።

**Job 9:18** ወኢኀደገኒ ከመ አዕርፍ ወአጽገበኒ ሕምዘ።

**Job 9:19** እስመ ጽኑዐ ይእኅዝ ወመኑ ይትቃወሞ ለኵነኔሁ እመኒ አፉየ ዐመፀ እምጽድቅ ወእመሂ አሕጸጽኩ እምጽድቅ ዕጹብ ይርከበኒ።

**Job 9:20** ወንጹሕ አነ ወኢየአምር ነፍስየ ወዳእሙ ጠፍአት ሕይወትየ።

**Job 9:21** ወባሕቱ እቤ ዐቢይ ወኀያል ይፌኑ መቅሠፍተ እስመ እኩይ ሞቶሙ ለኃጥኣን ወይሥሕቅዎሙ ለጻድቃን ወይገብኡ ውስተ እደ ኃጥኣን ወይከድንዋ ገጸ መደልዋን ወአነ ምንተኑ አነ።

**Job 9:22** ወሕይወትየኒ ትቀልል እምረዊጸ እለ አምሠጡ ወኢይረክቦሙ እንከ።

**Job 9:23** ወእመኒ ቦ ሐመር አሠረ ፍኖቱ ኢይትአመር አው ንስር ዘይሰርር ወየኀሥሥ ዘይበልዕ።

**Job 9:24** እመሂ ነበብኩ አልቦ ዘይበቊዕ ወወድቀ ገጽየ በገዓር ወአንቀልቀለ ኵሉ መለያልይየ አእመርኩ እንከሰ ከመ ኢየኀድገኒ ከመ ዝ።

**Job 9:25** እመሰኬ ኃጥእ አነ ለምንት ኢሞትኩ።

**Job 9:26** ወእመኒ ተኀፀብኩ ወነጻሕኩ ከመ በረድ ወአንጻሕኩ እደውየ በሕቁ።

**Job 9:27** ትጠምዐኒ ውስተ ርስሕት ወታስቈርረኒ ልብስየ።

**Job 9:28** ሶበሁ ሰብአ ውእቱ ዘይትዋቀሠኒ እምሖርነ ኅቡረ ውስተ ዐውደ።

**Job 9:29** ወሶበሁ ቦ ኅሩይ ዘይፈትሕ ለነ ወያጸምዕ ማእከለ ክልኤነ እምተአተተ ዝንቱ በትር እምኔየ።

**Job 9:30** ወእምኢጸብአኒ ግርማሁ እትናገሮ ወኢይሬእዮ።

**Job 9:31** ወእነግር እንከሰ ወኢይፈርህ።

**Job 10:1** ወአልቦ ዘአአምር በዘትጼዐር ነፍስየ እምዕጹብ አወሥእ ቃልየ ወእነብብ እንዘ ትጠወቅ ነፍስየ መረረ።

**Job 10:2** ወእብሎ ለእግዚአብሔር ኢትምሕርኑ ኃጥአ ወለምንት ከመ ዝ ኰነንከኒ።

**Job 10:3** ይሤንየከኑ እመ አበስኩ እስመ ተሀየይከ ተግባረ እደዊከ ወነጸርከ ምክረ ረሲዓን።

**Job 10:4** ቦኑ ዐይነ ሰብእ ለከ ወበከመ መዋቲኑ ትኔጽር ወትሬኢ።

**Job 10:5** ወመዋዕሊከኒ ከመ ዘሰብእኑ ውእቱ ወዓመቲከኒ ከመ ዘዕጓለ እመሕያውኑ ከመ ትኅሥሣ ለኀጢአት ወትሕትት ጌጋይየ።

**Job 10:6** ተአምር ከመ ዘኢአበስኩከ ወባሕቱ መኑ ውእቱ ዘያመሥጥ እምእዴከ።

**Job 10:7** እደዊከ ፈጠራኒ ወገብራኒ ወእምዝ አፍለስከኒ ወነጻሕከኒ።

**Job 10:8** ተዘከር ከመ እምጽቡር ፈጠርከኒ ወታገብአኒ ካዕበ ውስተ መሬት።

**Job 10:9** ወከመ ሐሊብ ሐለብከኒ ወከመ ግብነት አርጋእከኒ።

**Job 10:10** ወአልበስከኒ ሥጋ ወማእሰ ወአሰርከ አዕፅምትየ በአሥራው።

**Job 10:11** ወወሀብከኒ ሣህለ ወምሕረተ ወሕይወተ ወሐውጾትከ ዐቀበኒ መንፈስየ።

**Job 10:12** ወዝንቱ ኵሉ በኀቤከ ሀሎ አአምር ከመ ትክል ኵሎ ወአልቦ ዘይሰአነከ ምንተኒ።

**Job 10:13** ወሶበሁ አበስኩ እምዐቀብከኒ ወእምአንጻሕከኒ እምኀጢአትየ።

**Job 10:14** ወአመኒ አበስኩ አሌ ሊተ ወአመኒ ጸደቁ ስእንኩ አንቃዕድዎ ወጸገብክዋ ለኀሳር።

**Job 10:15** ከመ አንበሳ ዘተሠግረ ወተቀትለ ዘኢይትነከር ከማሁ ኮንኩ ወካዕበ ታአትተኒ በሞት ወበሕቁ ትጤስየኒ።

**Job 10:16** ወእምጥንቱ ካዕበ ተሐትተኒ ወአምጻእከ ላዕሌየ ዐቢየ መቅሠፍተ ወፈነውከ ዲቤየ መንሱተ።

**Job 10:17** ወለምንት ኢሞትኩ እንከ ሶበ ታወፅአኒ እምከርሠ እምየ ወኢትርአየኒ ዐይን ወእኩን ከመ ዘኢተፈጠርኩ።

**Job 10:18** ወለምንት ተፈጢርየ ዘኢወረድኩ ውስተ መቃብር ወወፂእየ እምከርሥ ዘኢተሀጐልኩ ሶቤሃ።

**Job 10:19** ወለምንት ውስተ መቃብር ኢያዕረፍኩ አኮኑ ውኁድ መዋዕለ ሕይወትየ ወኍልቈ አውራኅየ።

**Job 10:20** ኅድገኒ ከመ አዕርፍ ሕቀ ዘእንበለ እሑር ኀበ ኢይገብእ ብሔር ጽልመት ወቆባር ብሔር ጽልመት ዘለዓለም ኀበ አልቦ ብርሃን ወኢይሬኢ ብርሃነ ወሕይወተ መዋቲ።

**Job 11:1** ወእደ ተናገረ ሳፍር አሞናዊ ተሰጥወ ወይቤ።

**Job 11:2** በከመ ብዙኅ ትነብበ ከማሁ ትሰምዕ በብዝኀ ነቢብ ኮኑ ዘትጸጽቅ ይመስለከ።

**Job 11:3** ቡሩክ ዘይትወለድ እምአንስት ዘኅዳጥ መዋዕሊሁ ኢታብዝኅ ነቢባ።

**Job 11:4** ወኢትትበል ንጹሕ አነ በምግባርየ ወጻድቅ አነ በቅድሜሁ።

**Job 11:5** ወእፎኑመ ይትናግረክ እግዚአብሔር ወይከሥት ከናፍሪሁ ምስሌክ ወይነግረክ ኀይላ ለጥበብ እስመ ዕጹብ ውእቱ ዘላዕሌከ።

**Job 11:6** ሶበሁ ተአምር ከመ ረከበከ ዘይደልወከ እምኀበ እግዚአብሔር በኀጢአትከ ወአሥሮሂ ለእግዚአብሔር ትረክብኑ ሀሎክኑ ቀዲሙ አመ ይፈጥር ኵሎ ዓለም ወልዑለ ሰማየ።

**Job 11:7** ምንተ ትሬሲ ወምንተ ተአምር ዕመቃ ለቀላይ።

**Job 11:8** ወኑኀ ለሰማይ ወስፍሖ ለምድር አው ራሕባ ለባሕር።

**Job 11:9** ወእመ ገፍትዖ ለኵሉ መኑ ይብሎ ምንተ ገበርከ።

**Job 11:10** ወለሊሁ የአምር ግብረ ኃጥኣን ወለእመ ርእየ ዐመፃ ኢያረምም ወብእሲ ለባዊ ይሌብዎ።

**Job 11:11** ለብእሲ ኀሣሤ ነቢብ ውእቱ ወመዋቲ ዘይትወለድ እምአንስት ከመ አድግ ይመስለኒ።

**Job 11:12** እንተሰ ትብል ንጽሕ ልብየ ወታዐቢ እዴከ ኀቤሁ።

**Job 11:13** ሶበሰ ዐመፃ ኢሀሎ ውስተ እዴከ ወእመ ኢያንበርከ ጽልሑት ውስተ ልብከ አሜሃ ይበርህ ገጽከ ከመ ዘተኀፅበ በማይ ንጽሕ።

**Job 11:14** ወትከውን ስቁየ እማይ ወአእትት ርስሐት ወኢትፍራህ እንከ።

**Job 11:15** ወትረስዐ ለሕማምከ ከመ ሞገድ እንተ ኀለፈት ወኢትደምፅ እንከ ወጸሎትከሂ ከመ ኮከብ ጽባሕ ወትሠርቅ ሕይወትከ ከመ ብርሃነ መዓልት።

**Job 11:16** ወትትአመን ከመ ትረክብ ተስፋከ ወትነብር ዳኅነ ዘእንበለ ሐዘን ወትካዝ።

**Job 11:17** ወተዐርፍ እንከ ወአልቦ ዘይጸብአከ ወይመጽኡ ብዙኃን ወይገንዩ ለከ።

**Job 11:18** ወተኀልቅ መድኀኒቶሙ ለኃጥኣን ወየሀጕሉ ተስፋሆሙ ወይትመሠጥ አዕይንተ ረሲዓን።

**Job 12:1** ወእደ ተናገረ ኢዮብ ተሠጥወ ወይቤ።

**Job 12:2** አንትሙኒ ሰብእ አንትሙ ወበኀቤክሙኑ ዳእሙ ተሠልጠት ጥበብ።

**Job 12:3** ወአነሂ ብየ ልብ ከማክሙ እስመ አልቦ ከመ እግዚአብሔር ሠሐቀ ለቢጹ ይከውን ወሠሐቀ ጻድቅ ንጹሕ።

**Job 12:4** ወብእሲ ጻድቅ ወንጹሕ ስላቀ ኮነ በዕድሜ መዋዕሊሁ።

**Job 12:5** ወአጽንሕዎ ያርስሕዎ ባዕዳን ወከመ ያውድቁ ቤተ ኃጥኣን።

**Job 12:6** ወባሕቱ እኩያን እለ ያምጽእዎ ለእግዚአብሔር ይብሉ ኄራን ንሕነ አኮኑ ውእቱ ዘየሐትቶሙ።

**Job 12:7** ተሰአሎሙ ለእንስሳሂ ለእመ ይነግሩከ ወለአዕዋፈ ሰማይኒ ለእመ ያየድዑከ።

**Job 12:8** ወተናገራ ለምድር ለአመ ትፌክር ለከ ወለእመ ይነግሩከ ዓሣተ ባሕር።

**Job 12:9** መኑ የአምር ዘንተ ኵሉ እደ እግዚአብሔር ገብረ።

**Job 12:10** እስመ ውስተ እዴሁ ነፍሰ ኵሉ ሕያው ወመንፈሰ ኵሉ ሰብእ።

**Job 12:11** አኮኑ እዝን ይፈልጥ ነገረ ወጕርዔሂ ይጥዕም እክለ።

**Job 12:12** በብዝኀ ዓመታትኑ ትትረከብ ጥበብ ወበብዝኀ ንብረትኑ ትምህርት።

**Job 12:13** ወባሕቱ እምኀበ እግዚአብሔር ኵሉ ጥበብ ወኀይል ወሎቱ ምክር ወአእምሮ።

**Job 12:14** ወለእመ ውእቱ ነሠተ መኑ የሐንጽ ወለእመ ዐጸወ ላዕለ ሰብእ መኑ ያርኁ።

**Job 12:15** እመ ከልአ እምሰማይ ዝናመ ያየብሳ ለምድር ወለእመ ኀደጋ ትማስን ወትትገፈታዕ።

**Job 12:16** እስመ እምኀቤሁ ኀይል ወጽንዕ ወዘዚኣሁ ጥበብ ወምክር።

**Job 12:17** ወይሬስዮሙ ለመካርያን ወይፄወዉ ወይወስድዎሙ ለመኳንንተ ምድር።

**Job 12:18** ወያነብሮሙ ለነገሥት ዲበ መናብርት ወያቀንቶሙ ቅናተ ዘኀይል ውስተ ሐቌሆሙ።

**Job 12:19** ወይፌንዎሙ ለማርያን ይፄወዉ ወይገፈትዖሙ ለኀያላነ ምድር።

**Job 12:20** ወይመይጥ ከናፍሪሆሙ ለመሃይምናን ወየአምር ምክሮሙ ለሊቃውንት።

**Job 12:21** ወያመጽአ ሎሙ ኀሳረ ለመላእክት ወይሣሀሎሙ ለትሑታን።

**Job 12:22** ወይከሥት ዕሙቃተ እምጽልመት ወያወፅኦሙ ውስተ ብርሃነ እምጽልመት ወጽላሎተ ሞት።

**Job 12:23** ወየሀውኮሙ ለአሕዛብ ወይትሀጐሉ ወይሠርዖሙ ለአሕዛብ ወይመርሖሙ።

**Job 12:24** ወይመይጥ ምክሮሙ ለመላእክተ ምድር ወያዔይ ሎሙ ፍኖተ እንተ ኢያእመሩ።

**Job 12:25** ወያመረስሱ ውስተ ጽልመት ወአኮ ውስተ ብርሃን ወይተነትኑ ከመ ስኩር

**Job 13:1** ናሁ ዝ ዘርእየት ዐይንየ ወዘሰምዐት እዝንየ።

**Job 13:2** ወኣአምር ዘከመ ተአምሩ አንትሙ ወእምኔክሙሂ ኢየአብድ።

**Job 13:3** ወባሕቱ አንሰ ኀበ እግዚአብሔር እነግር ወእትዋቀሥ ቅድሜሁ ለእመ ፈቀደ።

**Job 13:4** አንትሙሰ ዐቀብተ ሥራይ ዘዐመፃ ወመናዝዛን ለእኪት ኵልክሙ።

**Job 13:5** ኢይረትዐኒ አጽምዐክሙ እስመ ጠፍአት ጥበብ እምኔክሙ።

**Job 13:6** ስምዑኒ ቅስተ አፉየ ወአጽምኡኒ ፍትሐ ከናፍርየ።

**Job 13:7** ወይእዜኒ አኮኑ ቅድመ እግዚአብሔር ትነብሩ ወታየድዑ ጕሕሉተ በቅድሜሁ ወትትገሐሡ እምኔሁ እስኩ ለሊክሙ ፍትሑ።

**Job 13:8** ሠናይኑ እመ የሐትቱክሙ እንዘ ትገብሩ ኵሎ ኪያሁ ተኀሥሡ።

**Job 13:9** በምንትኑ ታስማስልዎ ከመ ትትዋቀሡ ሎቱ ለገጽሰ ታደልዉ ወለፌ ተኀብኡ እምቅድሜሁ።

**Job 13:10** ቀዳሜሁ አኮኑ ኀይሉ ያፈርሀክሙ ወይመጽአክሙ ግሩም እምኀቤሁ።

**Job 13:11** ዘለፋክሙኒ ኀላፊ ከመ ሐመድ ወሥጋክሙኒ መሬት።

**Job 13:12** ተጸመሙኒ እንብብ ወእስኀት እምሕምዝ።

**Job 13:13** ወአስተጋብአ ለሥጋየ በስነንየ ወአጠውቃ ለነፍስየ በእዴየ።

**Job 13:14** ወእምዕጹብ እትሜጠዋ ለልብስየ ወእመሰ ኢተመጠውክዋ በኀይል እመ እምኢተንሥአት ወእመ አኮሰ እነግር ወእትዋቀሥ ቅድሜሁ።

**Job 13:15** ወዝንቱኒ ይከውነኒ መድኀኒተ እስመ ኢይበውእ ቅድሜሁ ትምይንት።

**Job 13:16** ስምዑኒ ቃልየ ወአነ እነግረክሙ እንዘ ታጸምዑኒ።

**Job 13:17** ናሁ አነ ቀረብኩ ኀበ ፍትሕየ ወአእምር አነ ከመ ታስተርኢ ጽድቅየ።

**Job 13:18** ወመኑ ውእቱ ዘተዕጽረ ከመ እጸመም ይእዜ ወአረምም እከውን ከመ አብድ ወእትኀባእኑ እምገጽከ።

**Job 13:19** ወአእትት እምኔየ እዴክ ወአያጥቀኒ ግርማከ።

**Job 13:20** ትጼውዐኒ ወአነ አሰጠወከ ወእመሂ ተናገርከኒ አነሂ አወሥአከ።

**Job 13:21** ወሚ መጠን እማንቱ ኃጣውእየ ወአበሳየ እርአየኒኬ ምንት እማንቱ።

**Job 13:22** ወለምንት ትሴውር እምኔየ ወትሬስየኒ ጸላኢክ።

**Job 13:23** ወከመ ቈጽል ዘይትነገፍ እምነፋስ ተሐፍሰኒ ወከመ ሣዕር ዘይነሥኣ ነፋስ ታሰርረኒ ሣዕረኑ ወብርሀ ዘይየብስ ትዴግን።

**Job 13:24** እስመ ጸሐፍከ እከይየ ዘላዕሌየ ወዐቀብከ ሊተ ኀጢአትየ ዘንአስየ ወአቅነትከኒ ወአቀምኮን ውስተ ዳኅፅ ለእገርየ።

**Job 13:25** ወሤምከ ሊተ ምግባርየ ወሶበ ቆመት እግርየ ኀደገኒ።

**Job 13:26** ወአብለይከኒ ከመ ዝቅ አው ከመ ልብስ ዘተበልዐ እምቊንtኔ።

**Job 14:1** መዋቲ ዘይትወለድ እምአንስት ዘኅዳጥ መዋዕሊሁ ወምሉእ መቅሠፍተ መዓቱ።

**Job 14:2** ወይፈሬ ከመ ጽጌ ወይወድቅ ወየኀልፍ ከመ ጽላሎት ወኢይሄሉ እንከ።

**Job 14:3** ለዝኒ አንተ ሐተትኮ ወሎቱ አባእኮ ቅድሜከ ይትዋቀሥ።

**Job 14:4** ወመኑ ይነጽሕ እምርስሐት ወኢ መኑሂ ወዘአሐተ ሰዓተ ሐይወ በዲበ ምድር።

**Job 14:5** እስመ ኍልቈ አውራኂሁ በኀቤከ ወትሁቦ ዕድሜሁ ወኢየኀልፍ እምኔሁ።

**Job 14:6** ረሐቅ እምኔሁ ከመ ያፅርፍ ወይትዐቀባ ለሕይወቱ ከመ ዐሳብ።

**Job 14:7** ለዕፅኒ ቦቱ ተስፋ ተገዚሞ ዳግመ ይፈሪ ወይሠርዕ ወኀይሉሂ ኢየኀልቅ።

**Job 14:8** ወእመሂ ረስዐ በውስተ ምድር ሥርው ወእመኒ ሞተ በውስተ ኰኵሕ አዕጹቂሁ እመዐዛ ማይ ይሠርዕ ወይፈሪ ከመ ተክል ሐዲስ።

**Job 14:9** ሰብእሰ እምከመ ሞተ ይጸይዕ ወእምከመ ሞተ መዋቲ ኢይሄሎ እንከ።

**Job 14:10** ለባሕርኒ ቦ ተስፋ ሶበ ይቀብል ወፈለግኒ ይነጽፍ ወይየብስ።

**Job 14:11** ሰብእሰ እምከመ ኖመ ኢይነቅሕ እንከ እስከ አመ የኀልፍ ሰማይ ወይነቅሑ እምንዋሞሙ።

**Job 14:12** እምኀየሰኒ ሶበ ውስተ መቃብር ዐቀብከኒ ወእምኀባእከኒ እስከ ወእምኀባእከኒ ይቈርር መዓትከ ወእምዐቀብከኒ እስከ አመ ትዜከረኒ።

**Job 14:13** ሶበሁ የሐዩ ሰብእ እምከመ ሞተ ፈጺሞ መዋዕለ ሕይወቱ እምተዐገሥኩ እስከ አመ እትወለድ ዳግመ።

**Job 14:14** ወእምአውሣእኩሰ ጊዜ ጸዋዕከኒ ወኢትመንነኒ ግብረ እደዊከ።

**Job 14:15** ኈለቈኑ ኃጣውእየ ወአበሳየ አሐተኔ ወአልቦ ዘረሳዕክ ሊተ ኀጢአትየ ወአበሳየ።

**Job 14:16** ወኀተምከ ውስተ ቊናማቲክ ጌጋይየ ወኵሎ ዘአበስኩ በላዕሌከ።

**Job 14:17** ከመ ደብር ዘንኅለ ወወድቀ ወኰኵሕኒ ይበሊ በውስተ ምንባሩ።

**Job 14:18** ወእብንኒ ይለምጽ እማይ ወማይሂ ይደፈን በማእከለ ምድር ልዑል ወአህጐልከ ትዕግሥቶ ለሰብእ።

**Job 14:19** ወታአትቶ ለዝሉፋ ወይማስን ወሜጥከ ገጸከ ኀቤሁ ወመሠጥኮ።

**Job 14:20** ወእመሂ በዝኁ ደቂቁ ኢይሬእዮሙ ወእመኒ ኅዳጣን ኢየአምሮሙ።

**Job 14:21** ዳእሙ ሥጋሁ ይማስን ወነፍሱሰ ለሕይወት።

**Job 15:1** ወእደ ተናገረ ኤልፋዝ ተሰጥወ ወይቤ።

**Job 15:1** ወእደ ተናገረ ኤልፋዝ ተሰጥወ ወይቤ።

**Job 15:2** ቀዳሚሁ ጥበብ ያወሥእ ዘይኄሊ መንፈስ ወአጽገብካ ጻዕረ ለነፍስነ ወለሥጋነ።

**Job 15:3** ወትወቅስ ነገር ከንቶ ወትነብብ ዘኢይበቊዕ።

**Job 15:4** አኮኑ ለሊክ ኢፈራህካሁ ከመ ትንብብ ዘከመ ዝ ነገር ቅድመ እግዚአብሔር።

**Job 15:5** መጠንከ አኮ እምቃለ አፉከ ወኢፈለጥከ ነገረ ዐበይት።

**Job 15:6** ወይዛለፈከ ቃለ አፍከ ወአኮአ ወከናፍሪከ ማሕተትከ።

**Job 15:7** ቦኑ እምሰብእከ ቀደምከ ተፈጥሮ አው ከመ አስሐትያኑ ጠጋአከ።

**Job 15:8** ወትእዛዘ እግዚአብሔር ሰማዕከ ወበኀቤከኑ ተዘግበት ጥበብ።

**Job 15:9** ወምንተ ተአምር ዘኢነአምር ንሕነ ወምንተ ትሌቡ ዘኢንሌቡ ንሕነ።

**Job 15:10** ወሬዛኒ ወልሂቅኒ በኀቤነ ሀለው ወዘይረስዕ እምአቡከ በመዋዕሊሁ።

**Job 15:11** እመሂ ኅዳጠ አበስከ ተቀሠፍከ ወኢኮነ ዝ ነገር ዘነበብከ በአምጣንከ።

**Job 15:12** እፎኑ እንከ ተሀበለ ልብከ ከመ ትትዋሣእ በመዓት ቅድመ እግዚአብሔር ወዘከመ ዝ ነገረ ታወፅእ እምአፉከ ወምንተ ርእያ አዕይንቲከ።

**Job 15:13** መኑ መዋቲ ዘይነጽሕ እምኀጢአት ወመኑ ጻድቅ ዘይትወለድ እምአንስት።

**Job 15:14** ኅድግስ ሰብአ ርኵስ ወርሱሕ ዘይሠርባ ለኀጢአት ለቅዱሳን ጥቀ ኢይትአመኖሙ ሰማይኒ ኢኮነ ንጹሐ በቅድሜሁ።

**Job 15:15** ስምዐኒ እንግርከ ወአይድዕከ ዘርኢኩ ወዘነገሩ ጠቢባን ወኢኀብኡ ለውሉዶሙ አበዊሆሙ እስመ ለባሕቲቶሙ ተውህበት ምድር ወኢኀለፈ ካልእ ሕዝብ እምኔሆሙ።

**Job 15:16** ኵሉ መዋዕሊሁ ለኃጥእ ይትሔዘብ ወመዋዕሊሁኒ ወዓመታቲሁኒ በኍልቊ ይትወሀቦ።

**Job 15:17** ለኀይል ትግርምቱ ያወድቆ አመ ተሰፈወ ዳኅነ ይንበር ይትገፈታዕ።

**Job 15:18** ወአልቦ ተስፋ ወፂአ እምጽልመት ወድአ ተአዘዘ ውስተ እደ ኀጺን።

**Job 15:19** ወተውሀበ መብልዐ ለአንስርት ወኢየአምር ለሊሁ ከመ ድቀት ይጸንሖ መቅሠፍት ወጽልመት።

**Job 15:20** ወያጸድፎ እምቤቱ ሕማም ወምንዳቤ ከመ መልአክ ዘይቀድም ተሠይሞ ወየኀስር እስመ አዕበየ እዴሁ ቅድመ እግዚአብሔር ወአግዘፈ ክሣዶ ቅድመ እግዚአብሔር ዘኵሎ ይመልክ።

**Job 15:21** ወትረውጽ ኀሳሩ ቅድሜሁ ወውስተ ራሕበ ዘባኑ ኀይሉ።

**Job 15:22** ወይከድኖ ሞት በኀሊፎቱ ወይጠብቆ ውስተ ሐቌሁ ወይነብር ውስተ አህጉረ ሐቅል ወይበይት ውስተ ቤት ምዝቡር ወዘውእቱ አስተዳለወ ባዕድ ይበልዖ።

**Job 15:23** ይብዕልሂ ወኢይጐነዲ ብዕሉ ወኢይገብር ጽላሎተ በዲበ ምድር።

**Job 15:24** ወኢያመሥጥ እምጽልመት ለስርውሂ ያየብሶ ነፋስ ወይወድቅ ፍሬሁ።

**Job 15:25** ወኢይሴፎ ሐይወ ወዘተሰፈዎሂ ያኀስሮ ወይወድቅ።

**Job 15:26** ወይትበላዕ ቆዑ ለምዕር ወይወድቅ ከመ ፍሬ ዘይት።

**Job 15:27** ማሕተቶሙ ለኃጥኣን ሞት እሳት ያውዒ ቤተ እለ ይነሥእ ሕልያነ በዐመፃ።

**Job 15:28** በከርሦሙ ይጸንሱ ጻዕረ ወትመልስ ከርሦሙ ጕሕሉተ።

**Job 16:1** ወእደ ተናገረ ኢዮብ ተሰጥወ ወይቤ።

**Job 16:2** ብዙኅ ሰማዕኩ ዘከመ ዝ ወመናዝዛን ለእኪት ኵልክሙ።

**Job 16:3** ኵሎ ዘመጽአክሙ ትነብቡ ዘእንበለ ዐቅም ምንተ አጽሐብኩክሙ ከመ ትትዋሥኡኒ።

**Job 16:4** ወአነሂ ዘከመ ትብሉ አወሥአክሙሰ በነፍስክሙኑ ትቤዝውዋ ለነፍስየ።

**Job 16:5** ወእነግረክሙ ነገረ ወአሐውስ ርእስየ ለክሙ።

**Job 16:6** ወሶበሁ ብየ ኀይል ውስተ አፉየ እምኢምህኩ ከናፍርየ ወእምዘኄስኩ ዘእነብብ።

**Job 16:7** እመሂ ነበብኩ ኢይጥዒ ቊስልየ ወእመሂ አርመምኩ ይብእሰኒ ሕማምየ።

**Job 16:8** ይእዜሰ ግማዳተ አብድ ወቅንጣባተ ረሰይከኒ።

**Job 16:9** ወኮነ ስምዐ እኂዞትከ ወተንሥአት ሐሰትየ ላዕሌየ ወተዋቀሠተኒ ቅድመ ገጽየ።

**Job 16:10** ወተምዒዖ በመዓቱ ነጽሐኒ ወሐቀየ ስነኒ ላዕሌየ ወአሕፃሁኒ ዲቤየ አመከረ።

**Job 16:11** ወለከዋኒ አዕይንትየ ወባሕቱ አጽደፈኒ በብረክየ ወኅቡረ ሮዱኒ።

**Job 16:12** መጠወኒ ውስተ እደ ዘይትሔዘበኒ ወገደፈኒ እግዚአብሔር ለፀዋጋን።

**Job 16:13** ወእንዘ ዳኅነ እነብር ገደፈኒ ወመሐወኒ በሥዕርተ ድማኅየ ወአቀመኒ ከመ መጠራ ወከመ ቃፍ ወአስተሐየጸኒ ከመ ሰብእ ዐይን።

**Job 16:14** እስመ በኵያንው ወግኡኒ ወረገዙኒ ኵልያትየ ወኢመሐሩኒ ወተክዕወት ውስተ ምድር ሐሞትየ።

**Job 16:15** ወበጽሐኒ ድቀት በዲበ ድቀት ወሮጹ ላዕሌየ ኀያላን።

**Job 16:16** ሠቀ አስተጣበቁ ላዕለ ማእስየ ወተሠልጠት ሕማምየ ውስተ መሬት።

**Job 16:17** ትነድድ ከርሥየ በብካይ ወውስተ ቀራንብትየ ጽላሎተ ሞት እሬኢ።

**Job 16:18** ወአልቦ ዐመፃ ውስተ እደውየ ወንጹሕ ጸሎትየ።

**Job 16:19** መሬትኑ ይከድነኒ ሥጋየ ወይትከዐው ደምየ ወኢይረክብኑ ብሔረ ኀበ አእወዩ።

**Job 16:20** ወይእዜኒ ናሁ ሰማዕትየ ውስተ ሰማይ ወየአምር ሊተ ዘውስተ አርያም።

**Job 16:21** ኀለፈት ጸሎትየ ኀበ እግዚአብሔር ወታንጸፈጽፍ ዐይንየ ቅድሜሁ።

**Job 16:22** ወሶበሁ ያስተዋቅሥዎ ለሰብእ ምስለ እግዚአብሔር ከመ ዕጓለ እመሕያው ምስለ ቢጹ ይመጽኣኒ ዓመታት ኍሉቃት።

**Job 16:23** ወኣሐውር ፍኖተ ኀበ ኢይገብእ።

**Job 17:1** ይጼዕረኒ ዘያወፅኣ ለነፍስየ እትሜነዮሂ ለመቃብር ወኢያደምዖ።

**Job 17:2** እንዘ እልሕሰ ሠራሕኩ ወምንተ እሬሲ ይዕርቁኒ ነኪራን ንዋይየ።

**Job 17:3** ወመኑ ውእቱ ዘይመይጣ ለእዴየ።

**Job 17:4** እስመ ኀብእዎ ሰልቦሙ እምሠናይ ወበእንተ ዝ ኢያሌዕሎሙ።

**Job 17:5** ወይምህርዎ እከየ ለልቦሙ ወተመስዋ አዕይንትየ በእንተ ደቂቅየ።

**Job 17:6** ወረሰይከኒ ነገረ ለአሕዛብ ወኮንክዎሙ ሠሐቀ ወሥላቀ።

**Job 17:7** ወዖራኒ አዕይንትየ እምአንብዕ ወፈድፋደ አስቈረሩኒ ኵሎሙ።

**Job 17:8** ወተአመንክዋ ለዛቲ ወቀብጸተኒ ወርቱዕሰ ትግባእ ላዕለ ኃጥኣን።

**Job 17:9** ወባሕቱ እትአመን ከመ እገብእ በፍኖትየ እስመ ንጹሓት እደውየ እረክባ ለፍሥሕትየ።

**Job 17:10** ወሀለወክሙ ትርአዩኒ ኵልክሙ ወትምጽኡ ዝየ እስመ አልቦ ርትዕ ዘእረክብ በኀቤክሙ።

**Job 17:11** ወኀልቃ መዋዕልየ እንዘ ጽዩአት ወተበትከ ሥርወ ልብየ።

**Job 17:12** መዓልት ሌሊተ ኮነኒ ወጽልመት ውስተ ገጽ ብርሃን ገብአኒ።

**Job 17:13** ወእመሂ ጐንደይኩ ዳእሙ ውስተ መቃብር ቤትየ ወውስተ ጽልመት ተነጽፈ ምስካብየ።

**Job 17:14** ወለሞትኒ አቡየ እብሎ ወእምየሂ ወአኃውየ ዕፄያት እሙንቱ።

**Job 17:15** አይቴ ውእቱ እንከ ተስፋየ ወእሬእያኑ ለሠናይት።

**Job 17:16** ወትወርድኑ ውስተ መቃብር ምስሌየ ወንደፈንኑ ኅቡረ ውስተ መሬት።

**Job 18:1** ወእደ ተናገረ በልዳዶስ ወተሰጥወ።

**Job 18:2** ወይቤ እስከ ማዕዜኑ ኢታረምም ተዐገሥ እንከ ንንግርከ ንሕነሂ።

**Job 18:3** ለምንት ከመ እንስሳ አርመምነ ቅድሜከ።

**Job 18:4** ይደልዋ ለመቅሠፍትከ ወምንትኑ አንተ ለአመ ሞትከ አልቦኑ ዘይኄይስ እምታሕተ ሰማይ ወይወድቁ አድባር እመሠረቶሙ።

**Job 18:5** ወይጠፍአ ብርሃን ኃጥኣን ወኢይትከበት እከዮሙ።

**Job 18:6** ወብርሃኖሙ ጽልመት ይከውኖሙ ይጌግጹ ወማኅቶቶሙ ትጠፍእ።

**Job 18:7** ወይነሥኡ ትሑታን ንዋዮ ወትድኅፅ ምክሩ።

**Job 18:8** ወትወርድ እግሩ ውስተ መሥገርት ወትትአሠር በመሥገርት።

**Job 18:9** ወይመጽእ መቅሠፍት ላዕሌሁ ወይመጽኡ ጽኑዓን ላዕሌሁ።

**Job 18:10** ወኅቡእ ውስተ ምድር ሐብሉ ወይስሕብዎ እምፍኖቱ።

**Job 18:11** ወያጠፍኦ ሕማም እምዐውዱ ወመጽኡ ብዙኃን ታሕተ እገሪሁ በዐቢይ ረኃብ።

**Job 18:12** ወጽኑሕ ሎቱ ኀሳር ዕጹብ።

**Job 18:13** ወይበኈብኁ አቊያጸ እገሪሁ ወይበልዖ ሞት መሠንዮ።

**Job 18:14** ወይነቅኡ ዕፄያት እምሥጋሁ ወትጸንዕ ምንዳቤሁ ወይትቤቀሎ እግዚአብሔር።

**Job 18:15** ወይትዐጾ ውስተ ቤቱ በሌሊት ወይዘርዎ መሠንዮ ፈጣሪሁ።

**Job 18:16** ወይየብስ ሥረዊሁ በታሕቴሁ ወይወድቅ ፍሬሁ እምላዕሌሁ።

**Job 18:17** ወይጠፍአ እምድር ዝክሩ ወይርሕቅ ስሙ ነዋኅ።

**Job 18:18** ወያፈልስዎ እምብርሃን ውስተ ጽልመት ወአልቦ ዘይምሕሮ እምሕዝቡ።

**Job 18:19** ወኢይድኅን ቤቱ በታሕተ ሰማይ ወባዕድ ይዴሎ በንዋየ ዚኣሁ።

**Job 18:20** መገዓረ ነዳይ በእንቲኣሁ ወዐበይትሂ አንከርዎ።

**Job 18:21** ከመ ዝ ለእለ ኢየአምርዎ ለእግዚአብሔር።

**Job 19:1** ወእደ ተናገረ ኢዮብ ወተሰጥወ።

**Job 19:2** ወይቤ እስከ ምንትኑ ታጼዕርዋ ለነፍስየ ወትቀትሉኒ በነገርኩክሙ።

**Job 19:3** አእምሩ ዳእሙ ከመ እግዚአብሔር ዘንተ ረሰየኒ ዐሥረ ጊዜያተ ትትናገሩኒ ወኢተኀፍሩ ትቁሙ ላዕለ ነፍስየ።

**Job 19:4** ወኦሆ አማን እንከ አበስኩ አነ ወኀቤየ ኀደረት እበድ ወነበብኩ ዘኢየአምር ቃለ ወነገርየኒ እበድ ወአኮሰ ዘአዘልፍ።

**Job 19:5** አሌ ሊተ በላዕሌየ ዳእሙ ታአብዩ አፉክሙ ዘሆከኒ ወትትቈናደዩ ብየ ወትዘረከዩኒ።

**Job 19:6** አእምሩ ዳእሙ ከመ እግዚአብሔር ዘሆከኒ ወአንኀ መዓቶ ላዕሌየ።

**Job 19:7** ናሁ እሠርሕ በኂስ ወእነግር ወአዐውዩ ወአልቦ ዘይፈትሕ ሊተ።

**Job 19:8** ወተሐጽረ ዐውድየ ወአልብየ ምኅላፍ ወአንጦልዐ ውስተ ገጽየ ጽልመት።

**Job 19:9** ወሰለበኒ ትርሲትየ ወአልብየ እክልየ እምላዕለ ርእስየ።

**Job 19:10** ወመሐወኒ እንተ ኵለሄ ኣሐውር ወእልሕስ ወገዘማ ከመ ዕፅ ለሕይወትየ።

**Job 19:11** ወረሰየኒ ለኀይል መቅሠፍት ወረሰየኒ ከመ ፀር።

**Job 19:12** ወኅቡረ መጽአ ላዕሌየ መዓቱ ወዐገቱኒ ውስተ ፍናውየ እለ ይጸንሑኒ።

**Job 19:13** ወአኃውየኒ ተናከሩኒ ወአብደሩ ነኪር እምኔየ አዕርክትየኒ ኢመሐሩኒ።

**Job 19:14** ወአዝማድየኒ ኢያንከሩስ እለሂ የአምሩ ስምየ ረስዑኒ።

**Job 19:15** ወእለሂ ቅሩባንየ ኢይፈቅዱ ይርአዩኒ ወከመ ዘእምካልእ ሕዝብ ይመስሉኒ።

**Job 19:16** ለነባርየኒ እጼውዖሙ ወይጸመሙኒ።

**Job 19:17** ወለብእሲትየኒ እትጋነይ ላቲ ወእዮውሃ ወትትቃጸበኒ ወአስተበቊዖሙ ለደቂቀ ገዛእየ ወአስተምሕር ሎሙ።

**Job 19:18** ወቀብዑኒ ለዓለም ወሶበሂ እትነሣአ የሐምዩኒ።

**Job 19:19** ወእለሂ የአምሩኒ ያስቈርሩኒ እለሂ አፈቅሮሙ እሙንቱ ተንሥኡ ላዕለ ነፍስየ።

**Job 19:20** ወይትቤጸል ማእስየ ምስለ ሥጋየ ወየሐቅየኒ አዕፅምትየ።

**Job 19:21** መሐሩኒ መሐሩኒ አዕርክትየ እስመ እደ እግዚአብሔር ውእቱ ዘገሰሰኒ።

**Job 19:22** ወለምንት አንትሙ ታሰርሑኒ ከመ እግዚአብሔር ወኢትጸግቡኑ እምሥጋየ።

**Job 19:23** መኑ እምጸሐፎኑ ለነገርየ ወይልክዖ ውስተ መጽሐፍ ዘለዓለም።

**Job 19:24** ውስተ ምጽሐለ ኀጺን ወአረር ወእመ አኮ ይግልፍዎ ውስተ ኰኵሕ።

**Job 19:25** አእምር ባሕቱ ከመ ኢያገምሮ ቤት ለዘለሐዎ ይፈውሰኒ ሕያው ዘይቀውም ድኅረ ውስተ ምድር።

**Job 19:26** ወእንዘ ሀሎኩ ዓዲ ዲበ ምድር ዝኒ እምኀበ እግዚአብሔር መጽአኒ።

**Job 19:27** ወይትዌለጥ ማእስየ ዘለልየ አእምር ዘዐይንየ ርእየት ወአኮ ባዕድ ሠለጡኒ ኵሎ ውስተ ሕፅንየ።

**Job 19:28** እመሰ ትብሉ ምንተ ንነግር ቅድሜሁ ወንረከብ ሥርወ ነገር ሎቱ ፍርህዋ ለኀሳር አንትሙኒ።

**Job 19:29** እስመ መቅሠፍት ትመጽኦሙ ለኃጥኣን ወአሜሃ የአምሩ ኵሎ እከዮሙ እምአይቴ ዘበጽሖሙ።

**Job 20:1** ወእደ ተናገረ ሳፍር አሜናዊ ተሠጥወ።

**Job 20:2** ወይቤ ኢሐዘብኩከ ትንብብ ዘከመ ዝ ወአልቦ ዘትኄይስ እምኔየ አእምሮ።

**Job 20:3** ስምዐኒ እንግርከ ጥበበ ትምህርትየ ወያወሥአኒ መንፈሰ ኅሊናየ።

**Job 20:4** ቦኑ ዘተአምር ዘከመ ዝ እምቅድሜሁ ወእምአሜከ ወእምድኅሬከ ወእምአመ ተፈጥረ ዓለም።

**Job 20:5** ፍሥሓሆሙ ለኃጥኣን ቀትል ዐቢይ ወሐሤቶሙ ለረሲዓን ሀጕል።

**Job 20:7** እመኒ ዐርገ ሰማየ ቊርባኑ ወበጽሐ እስከ ደመና መሥዋዕቱ።

**Job 20:6** ወአመ ይቤ ወዳእኩ ጸናዕኩ አሜሃ ይትሀጐል ለዝሉፉ ወይብሉ እለ የአምርዎ አይቴ ሀሎ።

**Job 20:8** ወሰረረ ከመ ሀልዎ ወኢትረከብ ወያስተርኢ ከመ ሕልመ ሌሊተ ዘኢይትዐወቅ ወይመስል ጽባሐ።

**Job 20:9** ወርእዮቶ ዐይን ኢትጸግብ እንከ ወኢየአምር እንከ መካኖ።

**Job 20:10** ወታጠፍእዎሙ ለውሉዱ ትሑታን ወእደዊሁኒ እሳተ ይነፍኃ።

**Job 20:11** ወይመልእ ጻዕር ውስተ አዕፅምቲሁ ወይሰክብ ሕማሙ ውስተ መሬት።

**Job 20:12** እስመ ጥዕመቶ እኪት ውስተ አፉሁ ወየኀብኣ ታሕተ ልሳኑ።

**Job 20:13** ወሲሳዩ ውስተ ከርሡ ትትገፈታዕ ወያስተጋብእ ማእከለ ጕርዔሁ።

**Job 20:14** ወኢትክል ትርድኦ ወሕምዘ አርዌ ምድር ታሕተ ከናፍሪሁ።

**Job 20:15** ብዕል ዘይዘገብ በዐመፃ ይደመሰስ ወያቴክሎ መልአከ ሞት እምቤቱ።

**Job 20:16** ወይነሥኦ ሕምዘ አርዌ ምድር ወይቀትሎ ልሳነ አፍዖት።

**Job 20:17** ወኢይሬኢ ዕጕለ መራዕይሁ ወኢይውሕዝ መዓር ወቅብዕ ወኢይፀምድ ምዕረ ወካዕበ።

**Job 20:18** በከንቱ ወበበክ ሠርሐ ብዕሎ ዘኢይጥዕም እምኔሁ ከመ ጽኑዕ ዘኢይትሔየከ ወኢይትወኀጥ።

**Job 20:19** እስመ አንኀለ አብያተ ድኩማን ብዙኀ ወበርበረ ማኅፈደ ወኢያግብኦ።

**Job 20:20** ወአልቦ ዘይሣሀሎ እምንዋዩ ወኢያደምፅ ፍትወቶ።

**Job 20:21** ወአልቦ ተረፍ ለብዕሉ ወበእንተ ዝ ኢትሠምር ሠናይቱ።

**Job 20:22** አመ ይቤ ሠለጥኩ አሜሃ ይትመነደብ ወይመጽኦ ኵሉ ሕማም ዘያጸግባ ለከርሡ።

**Job 20:23** ወይትዌሰክ መቅሠፍተ መዓቱ ወይተግህ ላዕሌሁ ዘያሐምሞ።

**Job 20:24** ወኢያመሥጥ እምእደ ኲናት ወይበረብሮ ቀስተ ብርት።

**Job 20:25** ወየኀልፍ ሐፅ ውስተ ሥጋሁ ወያንሶሱ እኩይ ውስተ ነፍስቱ ወላዕሌሁ ዘያደነግፆ።

**Job 20:26** ወይጸንሖ ኵሉ ጽልመት ወይበልዖ እሳት ዘአንደደ ወይትጋየጾ ጎረ ቤቱ።

**Job 20:27** ወከሠተ ሰማይ ጌጋዮ ወምድርኒ ኢትነሥኦ።

**Job 20:28** ወሞት ይስሕባ ለቤቱ ለዝሉፉ ወትመጽኦ ዕለተ መንሱት።

**Job 20:29** ዝ ውእቱ መክፈልቱ ለብእሲ ኃጥእ እምኀበ እግዚአብሔር ወንዋዩሂ ዘአጥረየ እምኀበ ፈጣሪሁ።

**Job 21:1** ወእደ ተናገር ኢዮብ ወተሰጥወ ወይቤ።

**Job 21:2** ስምዑኒ ወአጽምኡኒ ነገርየ ከመ ኢትበሉ ሊተ ንሕነ ንናዝዞ።

**Job 21:3** አርምሙ እንግርክሙ እመ ቦ ዘትሥሕቁኒ አኮ ሰብእ ዘይዘልፈኒ ወእፎ ዘኢይትመዐዕ።

**Job 21:4** ትኔጽሩኒ ወታነክሩኒ ወትትመላትሑ በእደዊክሙ።

**Job 21:5** እመሂ ተዘከርኩ ተዝለፍኩ ወኅዱር ውስተ ሥጋየ ፃዕር።

**Job 21:6** ለምንት ኃጥኣን የሐይዉ ወይረስዑ ውስተ ብዕሎሙ።

**Job 21:7** እመኒ ዘርዑ ይሠምር በቅድሜሆሙ ወውሉዶሙኒ ይመልኡ ዐይነ በቅድሜሆሙ።

**Job 21:8** ወአብያቲሆሙ ምሉእ ወአልቦ ዘያደነግፆሙ ወኢይመጽኦሙ መቅሠፍት እምኀበ እግዚአብሔር።

**Job 21:9** አልሕምቲሆሙኒ ኢይመክና ወጽኑሳቲሆሙ ኢያድኅፃ ወይድኅና በሕርሶን።

**Job 21:10** ወይዜወሩ ከመ አባግዕ ዘለዓለም ወደቂቆሙኒ ይትዋነዩ ወየአነዝሩ ወይሰነቅዉ።

**Job 21:11** ወይትፌሥሑ ወላድያኒሆሙ በቃለ ማሕሌቶሙ።

**Job 21:12** ወፈጺሞሙ መዋዕሊሆሙ እንዘ ይትፌግዑ ውስተ ምስካበ ሲኦል ይነውሙ።

**Job 21:13** ወይቤልዎ ለእግዚአብሔር ረሐቅ እምኔነ ወኢንፈቅድ ንርአይ ፍኖተከ።

**Job 21:14** ወምንተ ይክል ከመ ንትቀነይ ሎቱ ወምንት ይበቊዐነ ከመ ንሑር በኀቤሁ።

**Job 21:15** ወውስተ እደዊሆሙ ሀለወት ሠናይቶሙ ወኢይኔጽር ምግባሮሙ ለኃጥኣን።

**Job 21:16** ወባሕቱ ትጠፍእ ማኅበሮሙ ረሲዓን ወትበጽሖሙ ዕልወቶሙ ወይበጽሖሙ ምንዳቤ ወመቅሠፍት።

**Job 21:17** ወይከውኑ ከመ ኀሳር ዘቅድመ ገጸ ነፋስ ወከመ ጸበል ዘይነሥኦ ነፋሰ ዐውሎ።

**Job 21:18** ወኢረከቡ ንዋዮሂ ደቂቁ ወይትቤቀሎሙ ወየአምር ሶቤሃ።

**Job 21:19** ወኢይሬእያ አዕይንቲሁ እንዘ ይረግዝዎሙ ለደቂቁ ወእግዚአብሔርኒ ኢያድኅኖሙ እስመ እንተ ፈቀደ ይገብር።

**Job 21:20** ወይቀብላ እምኊልቊ አውራኂሁ።

**Job 21:21** ቀዳሚሁ አኮኑ ውእቱ እግዚአብሔር ዘይሜህር ምክረ ወጥበበ ወውእቱ ይትቤቀሎ ለቀታሊ።

**Job 21:22** ወዘሂ ይመውት በብዝኀ የዋሃቱ እንዘ በኵሉ ይትፌሣሕ ወይዴሎ ወበውስጡሂ ምሉእ ሥብሕ ወይትከዐው እንጕዑ።

**Job 21:23** ወይመውት በምረረ ነፍሱ እንዘ ኢይበልዕ ሠናየ ወኢ ምንተኒ።

**Job 21:24** ወኵሎሙ ኅቡረ ይነውሙ ውስተ ምድር ወይደፍንዎሙ ዕፄያት።

**Job 21:25** ወይእዜኒ አእመርኩክሙ ከመ ተሀቢለክሙ ትቀውሙ ላዕለ ነፍስየ።

**Job 21:26** ወለእመ ትብሉ አይቴ ውእቱ ቤተ መልአክ ወአይቴ ውእቱ ማኅደሮሙ ለአብድንተ ኃጥኣን።

**Job 21:27** ተሰአልዎሙ ለኀላፍያነ ፍኖት ወአምሮቶሙ ኢይረክቡ።

**Job 21:28** እስመ ዕለት እኪት ትጸንሖሙ ለኃጥኣን ወይወስድዎ በዕለት እኪት ወመንሱት።

**Job 21:29** መኑ ትዜንዎ ቅድሜሁ ፍኖቶ ወመኑ ይፈድዮ ዘለሊሁ ገብረ።

**Job 21:30** ወይወስድዎ ውስተ መቃብር ወውስተ ነፍቁ ይተግህ።

**Job 21:31** ወያሰጥሞ ሐዝሐዘ ፈለግ ወይወፅኡ ኵሎሙ ሰብእ ድኅሬኡ ወቅድሜሁ ዘአልቦ ኍልቊ።

**Job 21:32** ለምንትኑ በከ ትጌሥጸኒ በከንቱ ወበኀቤክሙሰ አልብየ ዕረፍት።

**Job 22:1** ወእደ ተናገር ኤልፋዝ ቴሜናዊ ተሰጥወ ወይቤ።

**Job 22:2** ቀዳሚሁ አኮኑ እግዚአብሔር ውእቱ ዘይሜህር ምክረ ወጥበበ።

**Job 22:3** ወምንት ያጽሕቆ ለእግዚአብሔር ለአመ አንተ አንጻሕከ ምግባሪከ ወምንተ ይረብሖ ለአመ አንተ አርታዕከ ፍናዊከ።

**Job 22:4** ይትሓሰበከኑ ወይትዋቀሠከ ወየሐውርኑ ይሳነን ምስሌከ።

**Job 22:5** ቀዳሚሁ አኮኑ ብዙኅ ውእቱ እከይከ ወአልቦ ኍልቊ ለኃጣውኢከ።

**Job 22:6** ወአኀዝኮ ለከንቱ ወሰለብከ ልብሶ ለዕሩቅ።

**Job 22:7** ማየ ጥቀ ኢያስተይኮ ለጽሙአ ወሄድከ አፍእሞቶ ለርኁብ ወብእሲ ዘይዘርዕ ሎቱ ምድረ ገጸ መዳልው ይነብር ውስቴታ።

**Job 22:8** ወቦ እለሂ አንከርከ ገጾሙ ወጸላእከ ነዳያነ በዐመፃ በዲበ ምድር።

**Job 22:9** ወአውፃእኮን ለዕቤራት ዕራቆን ወአጽዐርኮ ለዕጓለ ማውታ።

**Job 22:10** በእንተ ምንትኑ ዐገተከ መሥገርት ወሮደከ ጻባኢት ኀያል።

**Job 22:11** ወብርሃንከሂ ጽልመተ ኮነከ ወደፈነከ ማይ እንዘ ትነውም።

**Job 22:12** ወኢኮነሁ ብዉሐ ልዑል ይግበር ዘፈቀደ ወያኀስሮሙ ለጸዓልያን።

**Job 22:13** ወትቤ ምንተ የአምር ኀያል ወበላዕለ ጽልመትኑ ይኴንን።

**Job 22:14** ወደመና ይሴውሮ ወኢይሬኢ ዐውደ ሰማይኑ የሐውር።

**Job 22:15** ፍኖቶሂ ዘለዓለም ተዐቅብ እንተ ኬድዋ እደው ጻድቃን እለ ዐርጉ ዘእንበለ ይትዐወቅ ከመ ፈለግ ዘይውሕዝ መሠረታቲሆሙ።

**Job 22:16** ወእለ ይብሉ ምንተ ይሬስየነ እግዚአብሔር ወምንተ ይመጽእ ላዕሌነ ዘኵሎ ይመልክ ወመልአ ሎሙ አብያቲሆሙ በረከተ።

**Job 22:17** ወምክረ ኃጥኣንሰ ርሑቅ እምኔሆሙ።

**Job 22:18** ወርእዮሙ ጻድቃን ሰሐቱ ወተሣለቁ ላዕሌሆሙ ንጹሓን።

**Job 22:19** ወጠፍአት ንዋዮሙ ወተረፎሙሂ በልዐት እሳት።

**Job 22:20** እስኩ ኩን እኩየ እመ ትጸንዕ ወአመ ይሤኒ ፍሬከ።

**Job 22:21** ሕትቶ ለነገረ አፉከ ወደይ ቃሎ ውስተ ልብከ።

**Job 22:22** እመሰ ነሳሕከ ወአሕመምከ ርእሰከ ቅድመ እግዚአብሔር ወአርሐቀ እምልብከ ዐመፃ።

**Job 22:23** ይተክለከ ዲበ ኰኵሕ ወከመ እብነ ፈለግ ይሰፍፍ።

**Job 22:24** ወይረድእከ እምፀርከ ዘኵሎ ይመልክ ወያገብአ ለከ ንጽሐከ ከመ ብሩር ጽሩይ።

**Job 22:25** ወትረክብ ሞገስ በቅድመ እግዚአብሔር ወትኔጽር ሰማየ ተፈሢሐከ።

**Job 22:26** ወዘጸለይከ ኀቤሁ ይሰምዐከ ወይሁበከ።

**Job 22:27** ወየዐሥየከ ፍዳ ጽድቅከ ወያበርህ ውስተ ፍናዊከ።

**Job 22:28** እስመ አሕመመከ ትብል ተዐበየ ለዘያቴሕት ርእሶ።

**Job 22:29** ወይባልሖ ለንጹሕ ወትድኀን በንጽሐ እደዊከ።

**Job 23:1** ወእደ ተናገረ ኢዮብ ወተሰጥወ ወይቤ።

**Job 23:2** አእመርኩ ከመ እምእዴየ ውእቱ ዘለፋየ ወአክበደ እዴሁ ላዕሌየ ወአግዐረኒ።

**Job 23:3** ምንት ውእቱ ዘኢየአምር ከመ እርከብ ወእብጻሕ እስከ ለዝሉፉ።

**Job 23:4** ወይንግረኒ እመ ቦ ዘገበርኩ ወኢያረምም አፉየ እንዘ እወቅስ።

**Job 23:5** ወአአምር ሊተሂ ከመ ይሁበኒ ፈውሰ ወለበውኩ ዘይሁበኒ።

**Job 23:6** ወእመሂ በብዙኅ ኀይል ይበጽሕ ኢይገብር እንከ በመዓቱ ላዕሌየ እስመ ሣህል ወጻድቅ ኀቤሁ።

**Job 23:7** ወያዐርፈኒ ለዝሉፉ እምኵነኔየ እስመ ኀበ ቀዲሙ።

**Job 23:8** ወኢይሄሉ እንከ ወኢየአምር እንከ ደኃሪታ።

**Job 23:9** እገብእ እንከ መንገለ ጸጋም ወእትመየጥ መንገለ የማን ወአልቦ ዘእሬኢ።

**Job 23:10** ወእደ አእምር ፍኖትየ ወፈተነኒ ከመ ወርቅ።

**Job 23:11** ወኢይወፅእ እምተግሣጹ ወዐቀብኩ ፍናዊሁ ወኢተግሕሥኩ።

**Job 23:12** ወኢኀለፍኩ እምትእዛዙ ወኀባእኩ ነገሮ ውስተ ሕፅንየ።

**Job 23:13** ወመኑ ውእቱ ዘይትዋቀሦ በእንተ ኵነኔ እስመ ውእቱ ዘፈቀደ ይገብር።

**Job 23:14** ወበእንተ ዝ አነሂ ጐጓእኩ በእንቲኣሁ ወተገሢጽየ ኀለይክዎ።

**Job 23:15** ወበእንተ ዝ ደንገፅኩ እምቅድመ ገጹ እኄልዮሂ ወይጌርመኒ።

**Job 23:16** ወእግዚአብሔር መሰዎ ለልብየ ወዘኵሎ ይመልክ አጐጕዐኒ።

**Job 23:17** በአይቴ አእመርኩ ከመ ትመጽአኒ ጽልመት ወደፈነኒ ቆባር ውስተ ገጽየ።

**Job 24:1** ለምንት ይረስዖን እግዚአብሔር ለሰዓታትየ።

**Job 24:2** ወተዐደዉ ኃጥኣን እምወሰኖሙ ወመሠጡ ኖላዌ ምስለ መርዔቱ።

**Job 24:3** ወሄዱ አድገ ዕጓለ ማውታ ወአኀዙ ላሕመ ዕቤር።

**Job 24:4** ወሜጥዎሙ ለድኩማን እምፍኖተ ጽድቅ ወተጋብኡ ኅቡረ የዋሃነ ምድር።

**Job 24:5** ወኮኑ ከመ አእዱግ ውስተ ገዳም በእንቲኣየ ወፅኡ ወኀደጉ ተግባሮሙ ወጥዕሞሙ እክል እምንእሶሙ።

**Job 24:6** አኮኑ ገራህተ ዘኢኮነ ዚኣሆሙ አረሩ እምቅድመ ሰዓቱ ወቀነይዎሙ ለባሕታውያን ዐጸደ ወይኖሙ ዘእንበለ ዐስብ ወዘእንበለ ሲሳይ ተዐገልዎሙ ኃጥኣን።

**Job 24:7** ወለብዙኃን ዕሩቃን አቤትዎሙ ዘእንበለ ልብስ ወሰለብዎሙ አራዘ ነፍሶሙ።

**Job 24:8** ወያርሕሶሙ ነፍኒፍ ወጠለ ገዳም እስመ አልቦሙ ክዳን ወተከድኑ ጾላእተ።

**Job 24:9** ወመሠጡ ዕጓለ ማውታ እምውስተ ጥቡ ወአሕመምዎን ለጽኑሳት።

**Job 24:10** ወገፍዕዎሙ ለጽኑሳን ወነጽሕዎሙ ወሄድዎሙ ለርኁባን አፍእሞቶሙ።

**Job 24:11** ወአስርሕዎሙ ለምንዱባን ወተዐገልዎሙ ወኢያእመርዋ ጽድቅ።

**Job 24:12** ወሰደድዎሙ እምአብያቲሆሙ ወእምአህጉሪሆሙ ወአግዓሩ ነፍሰ ሕፃናት ፈድፋደ።

**Job 24:13** ለምንት ውእቱ ኢገሠጾሙ ለእሉ አምጣነ ሀለዉ ዲበ ምድር ወኢያእመርዋ ወኢርእይዋ ለፍኖተ ርትዕ ወኢሖሩ ውስተ መርኅባ።

**Job 24:14** ወአእሚሮ ምግባሮሙ መጠዎሙ ውስተ እደ ጽልመት ወተረሳዮሙ ሌሊተ ከመ ሰራቂ።

**Job 24:15** ዐይነ ዘማዊ ይጸንሕ ጽልመተ ወይብል አልቦ ዘይሬእየኒ ወይሴወር እምገጽ።

**Job 24:16** ወይከሪ አብያተ በጽልመት መዓልታ ይትኀብኡ ወኢይሬእዩ ብርሃነ።

**Job 24:17** ወእምከመ ጸብሐ ይመስሎሙ ለኵሎሙ ጽላሎተ ሞት እስመ የአምሩ ሀከከ ዘይከውን ወይትሔዘቡ መዊተ።

**Job 24:18** ወይጼለል ዲበ ገጸ ማይ ርጉም መክፈልቶሙ ዲበ ምድር።

**Job 24:19** ወይሬእዩ እንዘ ይየብስ ተክሎሙ በዲበ ምድር ወበርበርዎሙ ለዕጓለ ማውታ እለ ቦ።

**Job 24:20** ወእምዝ ይዜከራ ሎቱ ለኀጢአቱ ወይጠፍእ ከመ ጊሜ ወጠል ወይትፈደይ በከመ ገብረ ወይትቀጠቀጥ ከመ ዕፅ በኍቡኍ ኵሉ ዐማፂ።

**Job 24:21** ለመካንሂ ኢያሠነየ ወለእንተ ትወልድሂ ኢመሐረ።

**Job 24:22** ወአንኀሎሙ በመዓቱ ለጽኑሳን ወተንሢኦ ኢይትአመና ለሕይወቱ።

**Job 24:23** ወለእመ ደወየ ኢይሴፎ ሐይወ ዳእሙ ይወድቅ ውእቱ በሕማም።

**Job 24:24** ወለብዙኃን አመንደቦሙ በሢመቱ ወይጸመሒ ከመ መሎኬ በውስተ ሐሩር ወከመ ሰዊት ዘይወድቅ ለሊሁ እምቀሪሙ።

**Job 24:25** ወአመ አኮ መኑ ውእቱ ዘይብለኒ ሐሳዊ እንተ ወይሬስዮ ከመ ወኢ ምንት ለነገርየ።

**Job 25:1** ወእደ ተናገረ በልዳዶስ አውኬናዊ ወተሰጥወ ወይቤ።

**Job 25:2** ቀዳሚሁ አኮኑ በኀቤሁ ውእቱ ግርማ ወዘገብረ ኵሎ ዘውስተ አርያም።

**Job 25:3** ወአልቦ ዘይመስል ከመ ቦ ዘይስሕት በኀበ ሰራቂ ወለመኑ ዘኢበጽሐቶ እኪቱ።

**Job 25:4** ወእፎ ይከውን ጻድቅ ንጹሐ በቅድመ እግዚአብሔር ወመኑ ዘያነጽሕ ርእሶ ዘተወልደ እምአንስት።

**Job 25:5** ወርኅኒ ይትኀባእኑ ወኢያበርህኑ ወከዋክብትኒ ኢኮኑ ንጹሓነ በቅድሜሁ ኅድግሰ ሰብአ መዋቴ ወዕፄያተ ወዕጓለ እመሕያው በድን።

**Job 26:1** ኀበ ተናገረ ኢዮብ አውሥአ ወይቤ።

**Job 26:2** መነ ትሠውቅ ወመነ ትፈቅድ ትርዳእ ቅድሜሁ አኮኑ ዘብዙኅ ኀይሉ ወብዙኅ መዝራዕቱ።

**Job 26:3** ወለመኑ ትመክር አኮኑ ዘሎቱ ጥበብ ወለመኑ ትትኀሠሥ አኮኑ ዘጽኑዕ ኀይሉ።

**Job 26:4** ወለመኑ ታየድዕ ነገረ መንፈስ ወመኑ መንፈስ ዘይወፅእ እምኔከ።

**Job 26:5** እለ ያርብኅኑ ገፍዑኒ ማይ ዘመትሕቱ ወዘውስቴቱ አኮኑ እግዚአብሔር።

**Job 26:6** ክሡት ሲኦል በቅድሜሁ ወአልቦ ምንትኒ ዘይሴወሮ።

**Job 26:7** ዘሰፍሖ ለሰማይ ዲበ ወኢ ምንት ወሰቀላ ለምድር ዲበ ዕራቁ።

**Job 26:8** ወየዐቊሮ ለማይ ዲበ ደመና ወኢይሠጠጥ ደመናሁ በታሕቴሁ።

**Job 26:9** ዘውእቱ ብዉሕ ሎቱ ይንበር ዲበ መንበሩ ወይሠይም ላዕሌሁ ግብተ ለለ ሰዓቱ።

**Job 26:10** ወሐጸሮ ሰማይ በትእዛዙ ወእስከ አመ የኀልቅ ይትባረይ ብርሃን ምስለ ጽልመት።

**Job 26:11** ወሣረረ አዕማደ ሰማይ ወኢድኅፀ እምተእዛዙ ወይደነግፁ እምተግሣጹ።

**Job 26:12** ወበኀይሉ እህድአ ለባሕር ወነጽሖ ለአንበሪ በተግሣጹ።

**Job 26:13** መዐጸውተ ሲኦልኒ አድለዉ ሎቱ ወቀተሎ ለከይሲ ዐላዊ በተግሣጹ።

**Job 26:14** ናሁ ዝ መክፈልተ ፍኖቱ ወናጸምዕ ነገራቶሂ እለ ተርፉ ወድምፀ ፀዓዑ መኑ የአምር ጊዜ ይገብር።

**Job 27:1** ወዓዲ ደገመ ኢዮብ ወይቤ።

**Job 27:2** ሕያው እግዚአብሔር ዘኰነነኒ ከመ ዝ ወዘኵሎ ይመልክ ዘአምረራ ለነፍስየ።

**Job 27:3** ሶበሁ ሀለወት ነፍስየ ወዓዲ መንፈሰ እግዚአብሔር ዘያስተናግረኒ ከመ ኢይንብብ አፉየ ዐመፃ ወኢትትመሀር ነፍስየ ኀጢአተ።

**Job 27:4** እትሐዘብሰ እምአርአይኩክሙ ጽድቀ ዘእንበለ እሙት እስመ ኢየኀድጋ ለሕይወትየ።

**Job 27:5** እንዘሰ ጽድቀ እገብር ኢይትሀጐል እስመ ኢይትዐወቀኒ ዘገበርኩ እኩይ።

**Job 27:6** ወባሕቱ ሶበ ኮኑ ጸላእትየ ከመ ድቀተ ኃጥኣን ወእለሂ ይትነሥኡ ላዕሌየ ከመ ሞተ ዐማፅያን።

**Job 27:7** ወለምንት ይጸንሕ ኃጥእ ከመ ይሴፎ ሐይወ ወዘኢተወከለ በእግዚአብሔር ይድኅንኑ እንጋ።

**Job 27:8** ወይሰምዖኑ ጸሎቶ ወእመሂ መጽአ ምንዳቤ ይረክብኑ እንጋ ገጸ በኀቤሁ።

**Job 27:9** ወእመሂ ጸውዖ ይሰጠዎኑ ወያወሥኦኑ።

**Job 27:10** ወባሕቱ እነግረክሙ ምንት ውእቱ ዘውስተ እደ እግዚአብሔር ወኢይሔሱ ዘሀሎ በኀበ ዘኵሎ ይመልክ።

**Job 27:11** ተአምሩ ኵልክሙ ከመ እኪት ለእኩያን ትመጽኦሙ።

**Job 27:12** ዝ ውእቱ መክፈልቱ ለብእሲ ኃጥእ እምኀበ እግዚአብሔር ወይበጽሖ ንዋየ ዐበይት ኀቤሁ እምኀበ ዘኵሎ ይመልክ።

**Job 27:13** ወእመሂ በዝኁ ደቂቁ ይከውኑ ለሙስና ወእመሂ ጸንዑ ያስተፍእሙ።

**Job 27:14** ወአልቦ ዘይምሕሮን ለዕቤራቲሆሙ።

**Job 27:15** ወእመሂ አስተጋብኦ ከመ መሬት ለብሩር ወከመ ጽቡር ዘገበ ወርቀ።

**Job 27:16** ዘኵሎ ጻድቃን ይነሥእዎ ወይረክብዎ ለንዋዩ ራትዓን።

**Job 27:17** ወይከውን ቤቱ ከመ መሬት ወከመ ብላዐ ቊንቊኔ።

**Job 27:18** ኖመ ባዕል ወአልቦ ዘያነቅሖ ወይከሥት አዕይንቲሁ ወያነክር።

**Job 27:19** ወይጠብቆ ሕማም ከመ ማይ ወይነሥኦ ዐውሎ።

**Job 27:20** ወይመሥጦ ሐሩር ወየኀልፍ ወይልሕሶ እምነ ምንባሩ።

**Job 27:21** ወይመጽእ ላዕሌሁ ዘኢየአምር ወኢይምህኮ ወኢያመሥጥ እምእዴሁ ወየኀልፍ።

**Job 27:22** ወይጠፍሕ እዴሁ በላዕሌሁ ወይልሕሶ እምነ ቤቱ።

**Job 28:1** ቦ ብሔር እምኀበ ይወፅእ ብሩር ለወርቅኒ ቦ ብሔር እምኀበ የአርርዎ።

**Job 28:2** ኀጺንሂ እምውስተ ምድር ይትገበር ለብርትኒ ከመ እብን ይፈጽሕዎ።

**Job 28:3** ለጽልመትኒ አዘዘ ዕድሜሁ ወለኵሉ ውእቱ የሐትቶ እብነ ጽልመት ወጽላሎተ ሞት።

**Job 28:4** ከመ ስጥቀተ ፈለግ ውስተ መሬት እለ ይረስዕዋ ለፍኖተ ጽድቅ ደክሙ በኀጢአቶሙ።

**Job 28:5** ለምድርኒ ይወፅእ እምኔሃ እክል በመትሕቴሃኒ ጠብለላ በእሳት።

**Job 28:6** ቦ ብሔር ዘእብነ ሰንፔር ወወርቃኒ ከመ መሬት።

**Job 28:7** ፍኖት ዘኢርአያ ዖፍ ወዘኢነጸራ ዐይን ንስር።

**Job 28:8** ወኢኬድዋ ደቂቀ ዝኁራን በእግር ወኢኀለፈ አንበሳ ውስቴታ።

**Job 28:9** ወአንሥአ እዴሁ በእዝኅ ወአጥፍኦሙ ለአድባር እመሠረቶሙ ወእምሥርዎሙ።

**Job 28:10** ወሠጠቀ አንቅዕተ አፍላግ ወርእየ ዐይንየ ኵሎ ክቡራተ።

**Job 28:11** ወሠጠቀ ቀላያተ ዘአፍላግ ወአርአየ ኀይሎ በውስተ ብርሃን።

**Job 28:12** ወእምአይቴ ተረክበት ጥበብ ወአይቴ ብሔር ለጥበብ።

**Job 28:13** ወኢየአምራ መዋቲ ለፍኖታ ወኢሀለወት ኀበ ዕጓለ እመሕያው።

**Job 28:14** ቀላይኒ ትቤ ኢሀለወት ኀቤየሰ ወባሕርኒ ትቤ ኢነበረት ምስሌየሰ።

**Job 28:15** ወአልቦ ዘተረክበ ዘከማሃ ወኢይደልዋ ብሩር ተውላጣ።

**Job 28:16** ወኢትሠየጥ በወርቀ አፌር ወኢ በባላቅ ቅድው ወበሰንፔር።

**Job 28:17** ወኢትማሰላ ወርቅ ወማኅው ወቤዛሃኒ ንዋየ ወርቅ።

**Job 28:18** ዝሉፍ ወእንቡዝ ኢይዜክርዋ ወሰሐባ ለጥበብ እምአዕናቊ በአምጣነ ኀይልከ።

**Job 28:19** ወኢይትዔረያ ተንከራ ዘኢትዮጵያ ወኢትሠየጥ በወርቅ ጽሩይ።

**Job 28:20** ወጥበብ በአይቴ ተረክበት ወአይቴ ውእቱ ብሔር ለምክር።

**Job 28:21** እስመ ተረስዐት እምኵሉ ሰብእ ወተኀብአት ዓዲ እምአዕዋፈ ሰማይ።

**Job 28:22** ሞትሂ ወሲኦል ይቤሉ ሰማዕነ ድምፃ።

**Job 28:23** ወእግዚአብሔር አሠነየ ፍታ ወውእቱ ለሊሁ የአምር ብሔራ።

**Job 28:24** ወውእቱ ይሬኢ ኵሎ ዘውስተ ሰማይ ወየአምር ኵሎ ዘውስተ ምድር።

**Job 28:25** ዘለሊሁ ገብረ ነፋሳተ በመዳልው ወማየሂ በመስፈርት።

**Job 28:26** አመ ፈጠረ ከመ ዝ አእሚሮ ኈለቃ አመ ገብረ ለዝናም ሥርዐተ ወበፍኖት ያሜክርዎ ለቃል።

**Job 28:27** ወርአያ አሜሁ ወኈለቃ ወአስተዳለዋ ወአክበራ ወሰሐባ።

**Job 28:28** ወይቤሎ ለዕጓለ እመሕያው ናሁ ፈሪሀ እግዚአብሔር ውእቱ ጥበብ ወተግሕሦ እምኵሉ እኩይ አእምሮ ውእቱ።

**Job 29:1** ወደገመ ኢዮብ ወይቤ።

**Job 29:2** መኑ እምአግብአኒ ውስተ መዋዕለ አውራኅየ ዘትካት ከመ አመ ዐቀበኒ እግዚአብሔር።

**Job 29:3** ወከመ ይበርህ ማኅቶት በትርአስየ ወአመ አሐውር በብርሃኑ ውስተ ጽልመት።

**Job 29:4** ወአመ ሀሎኩ ውስተ ኵሉ በረከት ወአመ እግዚአብሔር ይሔውጽ ቤትየ።

**Job 29:5** ወአመ ጽፉቅ ንዋይየ ወበዐውድየ አግብርትየ።

**Job 29:6** ወአመ ይውሕዝ ቅብዕ ውስተ ፍናውየ ወአመ ይትከዐው ሐሊብ ውስተ አድባርየ።

**Job 29:7** ወአመ እገይሥ በግርማ ሀገርየ ወአነብር መንበርየ ውስተ መርኅብ።

**Job 29:8** ይሬዩኒ ወራዙት ወይትኀብኡኒ ወይጸንሑኒ ኵሎሙ ሊቃውንት።

**Job 29:9** ወኀያልንሂ ይትፈጸሙ ወኢይነብቡ ወያጠውቁ አፉሆሙ በእደዊሆሙ።

**Job 29:10** ወያስተበፅዑኒ እለ ሰንዑኒ ወይጠግዕ ልሳኖሙ በጕርዔሆሙ።

**Job 29:11** ወእዝን እንተ ሰምዐተኒ ታስተበፅዐኒ ወዐይን እንተ ርእየተኒ ትትሬሰየኒ።

**Job 29:12** እስመ አድኀንኩ ነዳየ እምእደ ዘይትዔገሎ ወረዳእኩ ዕጓለ ማውታ ዘአልቦ ረዳኢ።

**Job 29:13** ወደኀረኒ ይመውት ወባረከኒ አፈ ዕቤራት።

**Job 29:14** ወለበስክዋ ለጽድቅ ወተረሰይኩ ርትዐ ከመ ዐጽፍ ወተቀጸልክዋ ለፍትሕ።

**Job 29:15** ወኮንክዎሙ ዐይነ ለዕዉራን ወእግረ ለስቡራን።

**Job 29:16** አነ ውእቱ አበ ምስኪናን ወተኀሠሥኩ ለዘኢየአምር ቅስተ።

**Job 29:17** ወሰበርኩ ስነኒሆሙ ለዐማፅያን ወአንገፍክዎሙ እማእከለ ጥረሲሆሙ ዘመሠጡ።

**Job 29:18** ወተሐዘብኩሰ እልሀቅ ወእርሳዕ ወእሕየው ጕንዱየ ዓመታተ ከመ ነዋኅ በቀልተ ተመርት ወከመ ኆፃ አበዝኅ መዋዕለ።

**Job 29:19** ወይትከዐው ማይ ለሥርውየ ወይወርድ ጠል ውስተ ማእረርየ።

**Job 29:20** ወክብርየ ሐዲስ ምስሌየ ወአሐውር እንዘ ቀስትየ ውስተ እዴየ።

**Job 29:21** ኪያየ ያረምኡኒ ወይሰምዑኒ ወያረምሙ በምክረ ዚኣየ።

**Job 29:22** ወኢይደግሙ ነገረ በዲበ ነገርየ ወይትሐሠዩ ሶበ እትናገሮሙ።

**Job 29:23** ከመ ምድር ጽምአት እንተ ትሴፎ ዝናመ ከማሁ እሙንቱሂ ለነገር።

**Job 29:24** ወኢይትአመኑ አመ ሠሐቁ ምስሌሆሙ ወኢወድቀ ብርሃነ ገጽየ።

**Job 29:25** ኀሢሥየ ፍኖቶሙ ነበርኩ እንዘ እኴንኖሙ ወነበርኩ ከመ ንጉሥ ባሕቲትየ ወሶበ ይላሕዉ ይትናዘዙ ብየ።

**Job 30:1** ወይእዜሰ ትሑታን ይሥሕቁኒ ዮምሰ ባሕቲቶሙ ይምዕዱኒ እለ መነንክዎሙ ለአበዊሆሙ ወእለ ኢሐሰብክዎሙ ወኢ ከመ ከለባተ መራዕይየ።

**Job 30:2** ወለምንት ሊተ ኀይለ እዴሆሙ ወይምጻእ ሞት ላዕሌሆሙ።

**Job 30:3** ወያስተፍእሙ እምረኃብ እንዘ ይልሕሱ እለ ያመሥጡ እምእደ በድው ትማልም በሥራኅ ወበኀሳር።

**Job 30:4** እለ ይዋሕዩ ወይስእሉ ወያስተፍእሙ እለ በተታሕሎ የሐይዉ ኅሱራን ወዐማፅያን ወጽኑሳን እምኵሉ ሠናያት እለ ሥርወ ዕፅ ይሜጽሩ እምዐቢይ ረኃብ።

**Job 30:5** ተንሥኡ ላዕሌየ ሰረቅት እለ አብያቲሆሙ ውስተ ግበበ ኰኵሕ።

**Job 30:6** ወይዌውዑ ማእከለ መጽአሞ ወይትኀብኡ ውስተ ሣዕረ ገዳም።

**Job 30:7** ዐብድ ውሉድ ወአልቦ ስም እስመ ጥፉኣን እምድር ወጥበብ እንተ ጠፍአት እምድር።

**Job 30:8** ወይእዜሰ መሰንቆ ኮንክዎሙ ወአነ መሀድምቶሙ።

**Job 30:9** ወያስቈርሩኒ ወይርሕቁ እምኔየ ወኢይትሀከዩ ወሪቀ ምራቅ ውሰተ ገጽየ።

**Job 30:10** ወከሠተ ምጕንጳሁ ወቀተለኒ ወፈነወ ልጓመ ውስተ ገጽየ ኀያል።

**Job 30:11** ወተንሥአ ላዕሌየ በየማነ ኀይል ወሰፍሐ እገሪሁ ላዕሌየ ወገብረ ፍኖተ ሞት ላዕሌየ።

**Job 30:12** ወደምሰሰ አሠርየ ወሰለበኒ አልባስየ ወደጐጸኒ በአሕፃሁ።

**Job 30:13** ወረሰየኒ ዘከመ ፈቀደ ወአአይስ በሕማም።

**Job 30:14** ውቱረ ይዋሕየኒ ነጾራር ወትፍሕቅ ነፍስየ በላዕሌየ ወትልሕስ ወኀለፈት ሕይወትየ ከመ ደመና ዘትነጽሕ።

**Job 30:15** ወይእዜሰ ተክዕወት ነፍስየ በላዕሌየ ወመልአ በላዕሌየ ፃዕር።

**Job 30:16** ወኵሎ ሌሊተ ይነድዱ አዕፅምትየ ወይትመሰዉ አሥራውየ።

**Job 30:17** እምዐቢይ ኀይል እትሜጠዎ ለልብስየ ወሐነቀኒ አፈ መልበስየ ወኅባኔኒ ፀፈረ ውስተ ክሣድየ።

**Job 30:18** ወኬዱኒ ከመ ጽቡር መሬት ወሐመድ ኮኑ መክፈልትየ።

**Job 30:19** ገዐርኩ ኀቤከ ወኢሰማዕከኒ ወቀዊምየ ኢጠየቀኒ ደበዩኒ እለ አልቦሙ ምሕረት ወጸንዐት እድ እንተ ቀሠፈተኒ።

**Job 30:20** ኀደገኒ ውስተ ናእክ ወአርሐቀኒ እምሕይወትየ።

**Job 30:21** አእምር ከመሰ ሞት ይቀጠቅጠኒ ወማኅደሩሰ ለኵሉ ዘሞተ ምድር።

**Job 30:22** እምፈተውኩ ለልየ እትጐረዐይ ወእመ አኮ አስተበቊዕ ባዕድ ይግበር ሊተ ከማሁ።

**Job 30:23** አንሰ በእንተ ኵሉ ምንዱብ እበኪ ወአነብዕ እመ ርኢኩ ሰብእ ሕሙመ።

**Job 30:24** አንሰ አጽናዕክዋ ለሠናይት ናሁ ተራከባኒ መዋዕል እኩያት ወተሰፎኩ ብርሃነ ወመጽአኒ ጽልመት።

**Job 30:25** ትፈልሕ ከርሥየ ወኢታረምም ወበጽሐኒ መዋዕለ ተፅናሰ።

**Job 30:26** ወቦእኩ ውስተ መጽብብ ወአልቦ ዘያስተግሕሦ ሊተ ኀጣእኩ ወቆምኩ ማእከለ ብዙኃን ወአዐውዩ።

**Job 30:27** ወኮንኩ እኅዋሆሙ ለጽግነት ወቢጾን ለአዕዋፍ።

**Job 30:28** ወያዝኀዝኀኒ በሕቁ ማእስየ ተቀሎኩ ወተሐርጻ አዕፅምትየ።

**Job 30:29** ወመሰንቆ ኮነኒ ሕማምየ ወኮነኒ መዝሙረ አንብዕየ።

**Job 31:1** ሥርዐተ ገበርኩ ለአዕይንትየ ወኢነጸርክዋ ለድንግል።

**Job 31:2** ወዓዲ ክፍለ እግዚአብሔር ኢበላዕኩ ወርስቶሂ ለኀያል እምአርያም።

**Job 31:3** አሌ ሎ ለሞተ ዐማፂ ወተናክሮቶሙ ለእለ ይገብርዋ ለኀጢአት።

**Job 31:4** አኮኑ ውእቱ ይርእያ ለፍኖትየ ወኈለቈ ኵሎ ሥግረትየ።

**Job 31:5** ሶበሁ ሖርኩ ምስለ መስተሣልቃን ወሶበሁ ተግሕሠት እግርየ እምፍኖቱ።

**Job 31:6** ወቆምኩ በመዳልወ ጽድቅ ወየአምር እግዚአብሔር የዋሃትየ።

**Job 31:7** ተግሕሠት እግርየ እምፍኖቱ ወለእመሂ ተለወ ልብየ ድኅረ ዐይንየ ወእመሂ ተመጠውኩ ሕልያነ በእዴየ ዘዘራዕኩ ባዕድ ይብልዎ።

**Job 31:8** ወዘእንበለ ሥርው ለእኩን በዲበ ምድር ወእመሂ ተለወ ልብየ ብእሲተ ብእሲ ወእመሂ ዋሐይኩ ኆኅተ ቤታ።

**Job 31:9** ብእሲትየ ትአድሞ ለካልእ ብእሲ ወደቂቅየ ለይኅሰሩ በመቅሠፍተ መዓቱ ዘይእኅዝ።

**Job 31:10** እስመ አርኵሶ ብእሲተ ብእሲ እሳተ ውእቱ ዘይነድድ ውስተ ኵሉ መለያልይ ኀበ ቦአ ይሤሩ እምሥርው።

**Job 31:11** ወለእመ ዐመፅኩ ፍትሐ ገብርየ ወአመትየ ሶበ ይትዋቀሡ በኀቤየ።

**Job 31:12** ወምንተ እሬሲ እግዚአብሔር እመ ገብረ ሐተታየ ወእመኒ ቦ ዘሐወጸኒ እትዋሣእኑ ቅድሜሁ።

**Job 31:13** አኮኑ በከመ ተፈጠርኩ አነ በውስተ ከርሠ እምየ እሙንቱሂ ከማሁ ኮኑ ወነበርነ ውስተ ይእቲ ከርሥ።

**Job 31:14** ወትካትሰ ግብረ አደምፅ ዘፈቀድኩ ወኢመሰውኩ ዐይነ ዕቤር።

**Job 31:15** ሶበሁ ባሕቲትየ በላዕኩ እክልየ ወኢወሀብኩ ለዕጓለ ማውታ እምኔሁ።

**Job 31:16** ወአሐፅኖ እምንእሱ ከመ አቡሁ ወአልህቆ እምከርሠ እሙ እምአመ ተወልደ።

**Job 31:17** ወእመሂ ርኢኩ ዕሩቀ ወኢያልበስኩ እንዘ ይመውት በቊር።

**Job 31:18** ወይድኅሩኒ ስኡናን ወእምፀምረ አባግዕየ ሞቀ ዘባናቲሆሙ።

**Job 31:19** አመ አንሣእኩ እዴየ ዲበ ዕጓለ ማውታ ተአሚንየ ከመ ብዙኅ ረድኤት ብየ ይትመተር መዝራዕትየ እመታክፍትየ ወይትቀጥቀጥ እዴየ እምኵርናዕየ።

**Job 31:20** እስመ ግርማ እግዚአብሔር አኀዘኒ ወኢያመሥጥ እምእኂዞቱ።

**Job 31:21** ወእመሂ ደፈንኩ ወርቅየ ውስተ መሬት ወአመ ተአመንኩ በዕንቊ ዘብዙኅ ሤጡ።

**Job 31:22** ወእመ ተፈሣሕኩ በብዙኅ ብዕልየ ወእመ ወደይኩ እዴየ ዲበ ዘአልቦ ኍልቍ።

**Job 31:23** ወኢይሬእይኑ ፀሓየ ዘያበርህ ወይጠፍእ ወወርኅኒ ትበኪ እስመ ኢትኴንን ርእሳ።

**Job 31:24** ወአልቦ ዘአስሐቶ ለልብየ በጽሚት ወእመ ወደይኩ እዴየ ዲበ አፉየ ወእመ ሰሚዐ ሰማዕኩ ወተጸመምኩ።

**Job 31:25** ወዝኒ ይኩነኒ ዐቢየ ኀጢአተ እመ ሐሰውኩ ቅድመ እግዚአብሔር ልዑል።

**Job 31:26** ወእመ ተፈሣሕኩ በድቀተ ጸላእትየ ወእመ እቤ በልብየ እንቋዕ።

**Job 31:27** ለትስማዕ እዝንየ እኩየ ወይምጻእ ሊተ ስም እኩይ በውስተ ሕዝብየ።

**Job 31:28** ወይቤሉ ነባርየ መኑ እምወሀበነ ሥጋሁ ንብላዕ እንዘ ጥቀ እምሕሮሙ።

**Job 31:29** ወበአፍኣ ኢኀደረ ነግድ ወለኵሉ ዘመጽአ ርኅው ቤትየ ወእመ አበስኩ ወከበትኩ ይኩነኒ ዐቢየ ጌጋየ።

**Job 31:30** ወኀፈርኩ እምብዙኅ ሰብእ ተናሕዮ በኀቤሆሙ ወለእመ ምስኪን ይወፅእ እምኆኅትየ እንዘ ዕራቁ።

**Job 31:31** መኑ እምወሀበኒ ዘያጸምዕኒ ወእመ ኢፈራህኩ እደ እግዚአብሔር ወእመ ብየ በጽሐሰ ዕዳ ዘይፈድየኒ እጸውር ዲበ መታክፍትየ ወእነብባ በኀበ ብዙኃን።

**Job 31:32** ወእሠጥጣ ወእገብእ እንዘ አልቦ ዘእነሥእ እምኀበ ዘይፈድየኒ።

**Job 31:33** ወለእመ አግዐርክዋ ለምድር ወእመ በከየ ትለሚሃ።

**Job 31:34** ወእመ በላዕኩ እክልየ ባሕቲትየ ዘእንበለ ሤጥ ወእመ ሰደድክዎ ለበዓለ ምድር ወአሕመምኩ ነፍሶ።

**Job 31:35** ህየንተ ሥርናይ ክርዳድ ይብቊለኒ ወህየንተ ሰገም ሕንጽዋል ይብቊለኒ ወኀደገ ኢዮብ ነገረ።

**Job 32:1** ወአርመሙ እሉ ሠለስቱ አዕርክቲሁ ወኢያውሥእዎ ለኢዮብ እንከ እስመ ይጼደቅ ኢዮብ በቅድሜሁ።

**Job 32:2** ወተምዐ ኤልዩስ ወልደ ብርክያል ዘቡዝ ዘሕዝበ አራም ዘብሔረ አውስጢድ ወተምዖ ለኢዮብ በሕቁ እስመ ይጼደቅ ቅድመ እግዚአብሔር።

**Job 32:3** ወተምዖሙ ጥቀ ለሠለስቱ አዕርክቲሁ እስመ ስእኑ አውሥኦቶ ለኢዮብ ዘይትማሰላ ለቃሉ ለእንተ ነበበ ወረሰይዎ ከመ ዘኃጥእ።

**Job 32:4** ወጸንሖሙ ኤልዩስ ያውሥእዎ ለኢዮብ እስመ ይልህቅዎ በመዋዕሊሆሙ።

**Job 32:5** ወርእዮ ኤልዩስ ከመ አልቦ ነገር ውስተ አፈ ሠለስቲሆሙ እደው ወተምዖሙ በመዓቱ።

**Job 32:6** ወተሰጥወ ኤልዩስ ወልደ ብርክያል ዘቡዝ ወይቤ ንኡስ አነ በመዋዕልየ ወአንትሙሰ ልሂቃን ወሊቃውንት ወበእንተ ዝ አርመምኩ ፈሪህየ ከመ እንግርክሙ ዘእኄሊ።

**Job 32:7** ወእቤ ባሕቱ አኮ ዓመታት ዘያስተናግራ ዘብዝኀሂ ክራማተ ኢየአምራ ለጥበብ።

**Job 32:8** ዳእሙ መንፈስ ውእቱ ዘላዕለ መዋቲ ወመንፈስ ዘኵሎ ይመልክ ውእቱ ይምህር።

**Job 32:9** አኮ እለ አብዝኁ ክራማተ ጠቢባን ሊቃውንትኒ ኢየአምርዋ ለፍትሕ።

**Job 32:10** ወባሕቱ ስምዑኒ እንግርክሙ ዘኣአምር ወአጽምኡኒ ነገርየ።

**Job 32:11** ወለክሙ አየድዐክሙ እንዘ ትሰምዑኒ እስከ ትረክቡ ዘትነግሩ።

**Job 32:12** ወናሁ ተኀጥአ ዘይጌሥጾ ለኢዮብ ወዘያወሥኦ ቃለ በእንተ ነበበ እምኔክሙ ከመ ኢትበሉ ረከብነ ጥበበ እምእግዚአብሔር ወአፈድፈድነ።

**Job 32:13** ወአባሕክምዎ ለሰብእ ይንብብ ዘከመ ዝ ነገረ።

**Job 32:14** ወፈራህክሙ ወኢያውሣእክሙ ወበልየ ነገር እምአፉክሙ።

**Job 32:15** ጸናሕኩክሙ ወኢነበብክሙ እስመ አርመምክሙ ወኢያውሣእክሙ።

**Job 32:16** ኀበ ተናገረ ኤልዩስ አውሥአ ወይቤ ስማዕ ዘእነግረከ ካዕበ።

**Job 32:17** ምሉእ ነገር ኀቤየ ወይቀትለኒ መንፈሰ ከርሥየ።

**Job 32:18** ወተአስረት ከርሥየ ከመ ዝቀ ወይን ወትፈልሕ ውዑየ ወከመ ምብኳሐ ነሀቢ ስጡቅ።

**Job 32:19** አነብብ ከመ አፅናፍ ወእከሥት ከናፍርየ።

**Job 32:20** እስመ ኢየኀፍር እምዕጓለ እመሕያው ወኢይጌግጽ እመዋቲ።

**Job 32:21** ወኢየአምር አድልዎ ለገጽ ወእመሂ ቦ ዘየኀፍር እምሰብእ።

**Job 33:1** ወባሕቱ ስምዐኒ ኢዮብ ቃልየ ወአጽምአኒ ነገርየ።

**Job 33:2** ወናሁ አፉየ ከሠትኩ ወነበበ ልሳንየ።

**Job 33:3** ወንጹሐ ይኄሊ ልብየ ወጥበበ ከናፍርየ ወንጹሐ ይመክር።

**Job 33:4** እግዚአብሔር ፈጠረኒ ወመንፈስ ዘኵሎ ይመልክ ይሜህረኒ።

**Job 33:5** እመ ትክል ታውሥአኒ በዝ ነገር ተዐገሠኒ አነኒ እነግረከ አንተሂ አውሥአኒ።

**Job 33:6** እምጽቡር ብኅባኄከ ከማየ ወእምኔሁ ቅሣሜነ።

**Job 33:7** ወኢያሕዝንከ ወኢትትሐዘበኒ ወእዴየ ኢያከብድ ላዕሌከ።

**Job 33:8** ወባሕቱ እነግረከ ግፍዐከ ወሰማዕኩ ነገረከ ወግፍዐከኒ።

**Job 33:9** ስምዐኒ ቃለ ነገርየ እስመ ትቤ ንጹሕ አነ ወኢአበስኩ ወጻድቅ አነ ወኢገበርኩ ኀጢአተ።

**Job 33:10** ወረሰይኩ ሎቱ ዘይነግር ወረሰየኒ ከመ ጸላኢ።

**Job 33:11** ወአቀሞ ዲበ ዳኅፅ ለእገርየ ወአቀመ ኵሎ ፍናውየ።

**Job 33:12** እፎ ትብል ጻድቅ አነ ወኢይሰምዐኒ ቃልየ ዘለዓለም ውእቱ ዘላዕለ መዋቲ።

**Job 33:13** እፎ ትብል ኢይሰምዐኒ ኵሎ ጽድቅየ።

**Job 33:14** እምከመ ምዕረ ነገረ እግዚአብሔር በነቢያት ወዳግመ በሕልም ወአመ አኮ በነገረ ሌሊት።

**Job 33:15** ወያመጽአ ዐቢየ ድንጋፄ ላዕለ ሰብእ እንዘ ይሰክብ ዲበ ምስካቡ።

**Job 33:16** ወሶቤሃ ይከሥት ልቦ ለሰብእ ከመ ይርአይ ግርማ ወይፍራህ።

**Job 33:17** ወይመይጦ ለሰብእ እምኀጢአቱ ወያድኅኖ ለሥጋሁ እምድቀቱ።

**Job 33:18** ይምህክ ነፍሶ እሞት ከመ ኢይደቅ ውስተ ቀትል።

**Job 33:19** ወካዕበ ይጌሥጾ በደዌ በውስተ ምስካቡ ወይቌቊዑ ኵሎሙ አዕፅምቲሁ።

**Job 33:20** ወኢይክል ጥዒመ ኵሎ መብልዐ እክል ወትፈቱ ነፍሱ ትብላዕ እክለ።

**Job 33:21** እስከ የኀልቅ ሥጋሁ ወያስተርኢ አዕፅምቲሁ ዕራቆ።

**Job 33:22** ወአልጸቀት ነፍሱ ለመዊት ወሕይወቱሂ ለሲኦል።

**Job 33:23** ለእመ ኮኑ ዐሠርቱ ምእት መላእክተ ሞት አሐዱ እምኔሆሙ ኢይቀትሎ ለእመ ኀለየ በልቡ ይትመየጥ ኀበ እግዚአብሔር ከመ ይብግሮ ለሰብእ ኀጢአቶ ወያርእዮ ጌጋዮ ወይትዐቀብ ከመ ኢይደቅ ውስተ ሞት።

**Job 33:24** ይሔድሳ ለነፍሱ ከመ ምርገ ዐረፍት ዘአዕፅምቲሁ ይመልኡ አንጕዐ።

**Job 33:25** ወያደክሞ ለሥጋሁ ከመ ሥጋ ሕፃን ወይሬስዮ ጽኑዐ እምሰብእ።

**Job 33:26** ወዘጸለየሂ ኀበ እግዚአብሔር ይትዌከፎ ወይበውእ በንጹሕ ገጹ እንዘ ይነግር ወይፈድዮ ለሰብእ ጽድቆ።

**Job 33:27** ወሶቤሃ የኀይስ ሰብእ ርእሶ ወለሊሁ ይብል ምንተ ገበርኩ ወኢ መጠንየ ዘረከበኒ በጌጋይየ።

**Job 33:28** ወአድኅና ለነፍስየ ከመ ኢትሑር ውስተ ሙስና ወትርአይ ብርሃነ ሕይወትየ።

**Job 33:29** ዘኵሎ ይገብር ናሁ ኀያል ወሠለስቱ ፍናዊሁ ለሰብእ።

**Job 33:30** ወባሕቱ አድኅና ለነፍስየ እሞት ከመ ትሰባሕ ሕይወትየ በውስተ ብርሃን።

**Job 33:31** ወአጽምአኒ ቦ ዘትብል በል ንግር ወእፈቅድ ህየ ከመ ትጽደቅ።

**Job 33:32** ወእመሰ ቦ ዘትብል በል ንግር ወእፈቅድ ህየ ከመ ትጽደቅ።

**Job 33:33** ወእመ አኮሰ አንተ ትሰምዐኒ ወአርምም እምሀርከ ጥበበ።

**Job 34:1** ወደገመ ኤልዩስ ወይቤ።

**Job 34:2** ስምዑኒ ጠቢባን ወአጽምኡኒ ሠናየ ማእምራን።

**Job 34:3** እስመ እዝን ነገረ ይፈልጥ ወጕርዔኒ እክለ ይጥዕም።

**Job 34:4** ደይነ ንነሥእ ለርእስነ ወነአምር ምንተ ይኄይስ በማእከሌነ።

**Job 34:5** እስመ ይቤ ኢዮብ ጻድቅ አነ ወሠለጠ ሊተ ኵነኔ ፍትሕየ ወአሐምም በግፍዕ ዘአልብየ አበሳ።

**Job 34:6** መኑ ሰብእ ከመ ኢዮብ ዘይሰትያ ለትዕግሥት ከመ ማይ።

**Job 34:7** ኢአበሰ ወኢጌገየ ግሙራ ወኢተሳተፈ ምስለ ገበርተ ዐመፃ ወኢሖረ ምስለ ኃጥኣን።

**Job 34:8** ወይቤ ኢይዋሕይዎ ለሰብእ በሩጸቱ ቅድመ እግዚአብሔር።

**Job 34:9** ወይእዜኒ ስምዑኒ ጠቢባነ ልብ ወኢትፍቅዱ ተአብሱ ቅድመ እግዚአብሔር ወኢትሁክዎ ለጻድቅ በቅድመ ዘኵሎ ይመልክ።

**Job 34:10** ወይፈድዮ ለኵሉ ሰብእ በከመ ምግባሩ ወይረክቦ ለሰብእ በከመ ፍኖቱ።

**Job 34:11** ትሬስዮኑ ለእግዚአብሔር ከመ ይገፍዕ ወዘኵሎ ይመልክ ከመ ይዌልጥ ፍትሐ ዘውእቱ ፈጠራ ለምድር።

**Job 34:12** መኑ ውእቱ ዘገብረ ዘታሕተ ሰማይ ወኵሎ ዘውስቴታ።

**Job 34:13** ወለእመ ውእቱ ፈቀደ ያጸንዕ ወይእኅዝ መንፈሰ ዘኀቤሁ።

**Job 34:14** ወይመውት ኵሉ ዘሥጋ ኅቡረ ኵሉ መዋቲ ወውስተ መሬት ይገብእ እምኀበ ተፈጥረ።

**Job 34:15** ወእመ አኮሰ ተገሠጽ ወስማዕ ዘንተ ነገረ ወአጽምዕ ቃለ ነገርየ አንተ።

**Job 34:16** ዝኩ ዘይጸልእ ዐመፃ ወዘያጠፍኦሙ ለእኩያን ዘለዓለም ጻድቅ።

**Job 34:17** ጽሩፍ ዘይብሎ ለንጉሥ አበስከ ወእኩይ ብሂል ለመላእክተ።

**Job 34:18** ዘኢየኀፍር ገጸ ክቡር ወዘኢየአምር አክብሮ ዐቢይ ወዘኢይጌግጽ እምገጾሙ።

**Job 34:19** ከንቱ ይረክቦ ለዘይጽርሕ ወኢያጸምዖ ለሰብእ ወገብረ እኩየ ዲበ ምስኪናን።

**Job 34:20** ወለሊሁ ይሬኢ ምግባሮ ለሰብእ ወአልቦ ምንትኒ ዘይትኀባእ እምኔሁ።

**Job 34:21** አልቦ ብሔር ኀበ ይትኀብእዎ ገበርተ ዐመፃ እስመ ኢያምሠጡ እንከ እምእግዚአብሔር ዘኵሎ ይሬኢ።

**Job 34:22** ወዘየአምር ዘአልቦ አሠር ክቡራተ ወመንክራተ ዘአልቦ ኍልቊ።

**Job 34:23** ወዘየአምር ምግባሮሙ ወያገብእ ሌሊተ ወየሐምሞሙ።

**Job 34:24** ወያጠፍኦሙ ለኃጥኣን ጻድቃንሰ ቅድሜሁ እሙንቱ።

**Job 34:25** ወእለሰ ተግሕሡ እምሕግ እግዚአብሔር ኢየአምሩ ኵነኔሁ ከመ ያግብእ ላዕሌሆሙ አውያተ ነዳያን ወይሰምዕ ገዐረ ምስኪናን።

**Job 34:26** ወውእቱ ይሁቦሙ ዕረፍተ ወመኑ ውእቱ ዘይኴንን ወየኀብእ ገጾ ወአልቦ ዘይሬእዮ ለለ ሕዝቡ ወለለ ሰብኡ ኅቡረ።

**Job 34:27** ወያነግሥ እግዚአብሔር ብእሴ መደልወ በእንተ እከየ ሕዝብ ዘይብሎ ለኀያል ነሣእኩ ወአልብየ አኀዝ።

**Job 34:28** አነሂ ለልየ እሬኢ ወአንተኒ አርእየኒ እመ ዐመፃ ገበርኩ ወእመ ተናገርኩ ሐሰተ ከመ ኢይድግም ተናገሮ።

**Job 34:29** ቦኑ እምኀቤከ ነሣእክዋ ከመ ትርሕቀኒ አንተ እስመ አንተ ተኀሪ ወአኮ አነ።

**Job 34:30** ወእመ ቦ ዘተአምር ንግር እስመ ጠቢባነ ልብ ከመ ዝ ይብሉ ወብእሲ ጠቢብ ይሰምዐኒ ቃልየ።

**Job 34:31** ወኢዮብሰ አኮ ከመ ጠቢብ ዘይትናገር ወነገሩኒ ኢኮነ ከመ ምሁር።

**Job 34:32** ወባሕቱ ተመሀር ኢዮብ ወኢታውሥእ እንከ ከመ አብዳን።

**Job 34:33** ከመ ኢትወስክ እበደ በዲበ ኃጣውኢከ ወይከውነከ ጌጋየ ነቢበ ብዙኅ ነገር ቅድመ እግዚአብሔር።

**Job 35:1** ወአውሥአ ኤልዩስ ወይቤ።